32 GRO warga asing ditahan di Taman Shamelin Perkasa

KUALA LUMPUR: Rayuan seorang lelaki tempatan untuk mengelakkan seorang wanita warga asing ditahan pihak berkuasa gagal, ketika serbuan di sebuah pusat hiburan di Taman Shamelin Perkasa di sini, pada Rabu.

Dalam serbuan dibuat oleh Bahagian D3 Antipemerdagangan Orang dan Penyeludupan Migran (Atipsom) Jabatan Siasatan Jenayah (JSJ) Bukit Aman itu, lelaki berusia lingkungan 40-an itu memberi alasan bahawa, wanita warga Vietnam itu merupakan orang gajinya.

Lelaki itu yang dalam keadaan tergesa-gesa menunjukkan pasport wanita terbabit kepada pegawai operasi dengan harapan ‘orang gajinya’ dibebaskan.

Namun, kecekapan petugas operasi bertindak menolak ‘permohonan’ tersebut, sebelum pasport dirampas berikutan alasan yang diberi mencurigakan.

Selain itu, turut dikesan wanita warga asing disyaki gadis pelayan pelanggan (GRO) yang cuba menyorok di tempat kompresor penyaman udara.

Ketua Penolong Pengarah D3 Atipsom, JSJ Bukit Aman, Senior Asisten Komisioner Fadil Marsus berkata, Op Bersepadu Pintas kira-kira jam 9 malam yang turut disertai Jabatan Siasatan Jenayah Narkotik (JSJN) Bukit Aman, bertindak menahan 32 wanita warga asing disyaki GRO berusia lingkungan 18 hingga 40-an.

“Semakan mendapati enam ialah warga China, manakala 26 lagi merupakan warga Vietnam.

“Turut ditahan ialah dua wanita masing-masing warga China dan Vietnam berusia 51 serta 36 tahun yang disyaki sebagai ‘mummy selain penahanan seorang lelaki tempatan yang juga pengurus premis’,” katanya seperti dlapor Sinar Harian.

Beliau berkata, siasatan mendapati, rumah kedai yang diubah suai menjadi pusat hiburan itu telah mula aktif sejak Mei lalu.

Katanya, premis yang beroperasi di tingkat satu itu dilengkapi dengan pub dan tiga bilik karaoke.

“Dipercayai GRO yang dikendalikan oleh dua ‘mummy’ terbabit akan melayan pelanggan berhibur dan minum berdasarkan nilai tip yang diterima,” ujarnya.

Tegasnya, kesemua tangkapan telah dibawa ke Ibu Pejabat Polis Daerah (IPD) Cheras untuk disiasat di bawah Seksyen 55B Akta Imigresen 1959/63, Seksyen 6(1)(c) akta yang sama serta Peraturan 39(b) Peraturan-Peraturan Imigresen 1963.

Author

Fazleen Safina Abd Jamil

View all posts

View all posts


Bot lebih muatan punca dua beranak lemas di Kajang

KUALA LUMPUR: Muatan pokok teratai yang berlebihan dipercayai punca bot terbalik mengakibatkan dua beranak lemas di sebuah kolam takungan di Taman Cahaya Sungai Chua, Kajang, hari ini.

Ketua Polis Daerah Kajang, ACP Mohd Zaid Hassan berkata, muatan berlebihan bot itu dipercayai telah menyebabkannya hilang imbangan dan terbalik.

Bernama melaporkan dalam kejadian pada kira-kira 2 petang itu, bot dinaiki Mohd Adnan Johdi, 50, serta dua anak lelakinya Hakimi, 15, dan Mohamad Mustaqkim, 17, terbalik ketika mereka melakukan kerja membersihkan kolam takungan tersebut, namun Mohamad Mustaqkim terselamat.

“Mangsa yang melakukan kerja-kerja pembersihan pokok teratai di dalam tasik (kolam takungan) sejak pagi sehingga kejadian berlaku,” katanya dalam kenyataan malam ini.

Katanya kes diklasifikasikan sebagai mati mengejut dan meminta orang ramai yang mempunyai maklumat mengenai kejadian itu, untuk berhubung dengan pegawai penyiasat kes Sarjan Ariffin di Balai Polis Kajang.

Mayat Mohd Adnan ditemukan kira-kira lima kilometer dari lokasi bot mereka tenggelam pada 5.12 petang, manakala mayat Hakimi ditemukan kira-kira 10 kilometer dari tempat kejadian pada 6.56 petang. – BERNAMA


Peguam Faisal tegur gaya rambut saksi

KUALA LUMPUR: Peguam mewakili Datuk Wira SM Faisal SM Nasimuddin menegur gaya rambut saksi pembelaan kes keganasan rumah tangga bekas isteri anak guamnya, Emilia Hanafi.

Soalan pertama itu diajukan oleh Datuk Akberdin Abdul Kader yang juga peguam kanan,  terhadap saksi berkenaan yang juga anak kepada Faisal dalam pemeriksaan balas oleh pihak pembelaan.

Saksi kanak-kanak itu memiliki rambut pendek, tebal dan beralun, gaya rambut terkini ala K-Pop.

Prosiding tertutup (menerusi kamera) itu bermula jam 11.15 pagi hingga jam 12.30, lalu ditangguhkan untuk disambung semula jam 2 petang.

Perkara itu dimaklumkan oleh peguam pemerhati mewakili Emilia, Amirul Iman Dollah dari Tetuan Nazri Yahya & Co.

Peguam Faisal juga ada membawa seorang lagi peguam, Wan Nurliyana Abdul Rahman dalam prosiding hari ini.

Pihak pendakwaan pula dikendalikan oleh Timbalan Pendakwa Raya, Zahida Zakaria dan juga Nur Aishah Ahmad Zakiuddin.

“Pihak berkaitan sahaja dalam mahkamah, pemeriksaan balas (cross examination) sudah diajukan ke atas saksi kanak-kanak ini dan kebanyakan soalan awal berhubung perintah ‘consent judgment’ bagi hak penjagaan dan lawatan.

“Sebelum mahkamah ditangguhkan jam 12.30 tengah hari, beberapa soalan mengenai perkara yang berlaku pada 22 November 2015 turut diajukan.

“Selepas kes berlangsung semula jam  3 petang, hanya 20 minit sahaja sebelum ditangguhkan semula.

“Pada sesi petang, peguam kanan, Datuk Jagjit Singh mengulang semula soalan sama pada sesi pagi.

“Tetapi telah dibantah oleh pihak pendakwaan, Zahida dan Aisyah yang mengatakan soalan itu tidak relevan dan ditanya berulang kali.

“Puan Majistret, Nadia Othman juga bertanya berkenaan relevensi soalan tersebut,” katanya kepada MEDIA VARIASI.

Turut hadir, peguam pemerhati Ayzad Zaqwan Zainal dari Tetuan Nazri Yahya & Co, wakil Pertubuhan Pertolongan Wanita (WAO) dan wakil Persatuan Pengguna Islam Malaysia, Gulab Jan Fazal Eladi.

Manakala barisan pasukan pembelaan SM Faisal diketuai oleh Akberdin.

Untuk rekod, Wan Nurliyana adalah ibu saudara sepupu kepada saksi kanak-kanak yang juga pengasas Malaysian Women Empowering Women (MyWEW).

SM Faisal diiringi penjaminnya yang juga pemandu peribadi memakai baju kemeja dan seluar denim hadir ke mahkamah.

Beliau didakwa dengan sengaja menyebabkan kecederaan ke atas Emilia, di sebuah rumah di Desa Sri Hartamas, Brickfields di sini antara 12.30 tengah hari dan 4.30 petang pada 22 November 2015.

Pertuduhan mengikut Seksyen 323 Kanun Keseksaan dan boleh dihukum bawah Seksyen 326A kanun sama, yang membawa hukuman penjara maksimum dua tahun atau denda hingga RM2,000 atau kedua-duanya, jika sabit kesalahan.

Perbicaraan saksi sama akan disambung pada 13 Januari nanti.

Majistret meminta pada tarikh akan datang pihak memberikan tiga tarikh lapang yang lain.

Author

Tun Puteh Wanti

View all posts

View all posts


Generasi Z adalah pelanggan setia Poco

POCO adalah jenama telefon pintar di bawah Xiaomi. Mereka cuba sedaya upaya untuk bergerak secara sendiri dengan strategi pemasaran yang berbeza. Misalnya, Poco adalah jenama 100% memfokuskan pelancaran dan jualan produk di atas talian.

Minggu ini Poco mengadakan acara fizikal besar-besaran di Bangkok untuk POCO Partners Southeast Asia Forum 2023. Dalam forum ini mereka berkongsi golongan Gen Z adalah pelanggan mereka yang paling setia.

Forum ini disertai oleh wakil Poco, MediaTek, PUBG, Shopee dan juga Lazada. Setiap wakil ini cukup terkejut dengan jumlah pengguna yang menggunakan peranti Poco majoritinya adalah golongan Gen Z. Mereka bersama-sama turut berkongsi kata sepakat yang selepas ini Poco akan terus cuba menyasarkan pengguna golongan ini sahaja.

Poco turut melakukan kajian untuk mengetahui kenapa golongan Gen Z menggemari produk mereka. Pertama adalah jualan atas talian mudah.

Gen Z menurut mereka amat menggemari menyaksikan kandungan digital.

Jadi, apabila tertarik dengan iklan Poco, kemudian boleh terus beli di kedai atas talian dan tunggu kurang seminggu untuk tempahan sampai adalah antara faktor utama.

Selain turut menyatakan dengan pemberian kemas kini 3 generasi Android secara konsisten, ramai pelanggan masih boleh setia dengan Poco. Untuk itu juga, Poco tidak lagi akan menjadi Poco yang semua kenal seperti zaman Poco F1 yang tular sebagai pembunuh peranti mercu.

Sebaliknya, akan memfokuskan kepada apa yang disukai golongan Gen Z di Asia Tenggara iaitu kandungan digital, media sosial, kedai atas talian dan akhir sekali permua.

Data-data yang diperoleh melalui kajian mereka ini membuatkan Poco mengubah strategi pemasaran mereka agar hadir dengan produk yang seimbang untuk semua aspek di atas tadi tetapi dengan harga jualan masih mampu milik.

Jadi nampaknya besar kemungkinan kita akan melihat Poco terus hadir dengan lebih banyak peranti kelas pertengahan premium berbanding mercu dan masih tiada kepastian bila Poco akan hadir dengan peranti berinovasi seperti jenis skrin boleh-lipat dan sebagainya. – Amanz

Authors

Media Variasi

View all posts

Diyana Rahip

View all posts

View all posts

View all posts


Hatrik duo Haaland, Foden benam United 6-3, City terus himpit Arsenal

PERTEMBUNGAN klasik derbi di antara dua kelab Manchester menyaksikan Manchester City mudah menundukkan Manchester United 6-3, dalam perlawanan kelapan liga di Stadium Etihad malam tadi.

Skuad bimbingan Pep Guardiola membuka jaringan menerusi rembatan kencang Phil Foden seawal minit ke-8 hasil hantaran cantik pemain tengah, Bernando Silva.

Penyerang sensasi City, Erling Haaland terus membuktikan kehebatannya dengan dua jaringan pantas pada minit ke 34 dan ke 37 dengan menjadikan kedudukan City selesa mendahului 3-0.

Skuad Citizen terus menambah duka penyokong United sehingga kelihatan sebahagian penyokong meninggalkan stadium setelah jaringan keempat disudahkan oleh Foden hasil hantaran Haaland sebelum babak pertama perlawanan berakhir.

Di separuh masa kedua, United membuka tirai jaringan menerusi sepakan deras oleh pemain sayap mereka, Antony pada minit ke-56.

Tersentak dengan jaringan tersebut, City terus menguasai perlawanan dengan meningkatkan intensiti menyerang terhadap benteng pertananan United yang diketuai oleh Varane dan Martinez.

Hasil penguasaan permainan tersebut, Haaland melengkapkan jaringan hatrik menerusi rembatan kencang pada minit ke 64 sekaligus melebarkan rekod jaringan ke-14 peribadinya untuk musim ini. Kemenangan bergaya City diteruskan dengan jaringan hatrik Foden pada minit ke 73.

Meskipun diaibkan dengan jaringan 6-1 oleh musuh mereka, dua gol hasil penyerang Anthony Martial pada minit ke 84 dan 90 menjadikan kedudukan 6-3 menyelamatkan maruah pasukan Red Devils dari mengulangi skrip perlawanan yang sama diratah 6-1 dalam perlawanan Manchester derbi di Old Trafford pada 2011.

Kemenangan besar City telah menjarakkan kembali kedudukan liga di tangga kedua dengan 20 mata di belakang pendahulu liga, Arsenal yang terus unggul di persada liga dengan 21 mata.

Author

Mohamad Fitri Hazim Hazam

View all posts

View all posts


MBPP sita gerai warga asing

GEORGE TOWN: Majlis Bandaraya Pulau Pinang (MBPP) menyita empat gerai warga asing dalam operasi bersepadu pasar malam bagi membanteras peniaga warga asing di kawasan Barat Daya petang kelmarin.

Selain itu, tujuh warga asing yang tidak mempunyai dokumen perjalanan sah turut ditahan dalam operasi tersebut.

MBPP berkata, Jabatan Pelesenan Majlis Bandaraya Pulau Pinang dengan kerjasama Jabatan Imigresen Malaysia dan Kementerian Perdagangan Dalam Negeri dan Kos Sara Hidup (KPDN) telah mengadakan Operasi Bersepadu Pasar Malam Bagi Membanteras Peniaga Warga Asing di kawasan Barat Daya itu.

“Unit Perniagaan Kecil MBPP telah memeriksa sebanyak 123 penjaja di pasar malam tersebut dan telah merampas barang perniagaan dari empat gerai warga asing yang menjual buah-buahan dan bantal serta karpet.

“Sebanyak 12 kompaun telah dikeluarkan kepada pekerja-pekerja gerai menjual makanan yang tidak mengambil suntikan anti-tifoid,” kata MBPP dalam satu kenyataan.

Maklum MBPP, pihaknya turut memeriksa lima premis perniagaan dan telah mengeluarkan satu Notis Tentang Kesalahan kepada premis yang menjalankan perniagaan tanpa lesen manakala satu Notis Tentang Kesalahan dan tiga kompaun telah dikeluarkan bagi kesalahan meletak peralatan dan barangan jualan di siarkaki yang mendatangkan halangan.

Justeru, MBPP menasihatkan para penjaja supaya mengutamakan kebersihan persekitaran dan peralatan perniagaan.

“Operasi bersepadu seumpama ini akan dipergiatkan lagi dari semasa ke semasa dengan penglibatan lebih banyak agensi-agensi penguatkuasaan,” katanya.

Author

Diyana Rahip

View all posts

View all posts


Pelancong asing kagum sifat terpuji orang Malaysia di Sabah

KOTA KINABALU: Rakyat Malaysia sememangnya cukup dikenali dengan sikap baik hati dan pemurah, sehingga dipuji melambung oleh orang luar.

Orang Sabah tidak terkecuali, semuanya baik-baik belaka, itu ungkapan pelancong setiap kali datang ke negeri kepulauan Borneo itu.

Baru-baru ini, orang Tawau di Sabah menarik perhatian pelancong sekali lagi, menerusi sebuah video akaun TikTok seorang pelancong yang datang ke sana.

Difahamkan, pelancong berkenaan, mempunyai masalah untuk mengeluarkan wang dari bank, dan ini menyebabkan mereka tidak mempunyai wang.

Sehinggalah tampil seorang lelaki tempatan yang baik hati membantu mereka.

“Saya tidak percaya apa yang baru sahaja berlaku. Kami datang ke Tawau, Sabah dan semua kad bank kami tidak berfungsi.

“Semua ATM telah menolak kad bank kami dan kami tidak mempunyai wang untuk perkhidmatan teksi, membeli makanan dan tiket bas,” katanya menerusi video tersebut.

Menurut pelancong itu, mereka sudah berusaha selama 40 minit untuk mencari ATM yang boleh berfungsi.

“Setelah selama 40 minit kami cuba mencari ATM yang boleh menerima kad bank kami.

“Seorang lelaki datang kepada kami dan berkata, saya akan bantu kamu.

“Dia kemudian membawa kami ke semua bank berdekatan sehingga kami dapat mengeluarkan sedikit wang.

“Dia kemudian membawa kami makan dan bayar untuk kami. Kami mahu membayar dia balik, tetapi dia menolak. Selepas itu dia menghantar kami ke stesen bas.

“Saya terkejut banyak sungguh orang baik di Malaysia, dan betapa Allah menolong awak jika anda memerlukannya,” katanya.

Sementara itu, ramai netizen meninggalkan komen balas positif di ruangan hantaran.

“All Sabahans are good people well I’m from Sabah,” kata seorang netizen.

“Sabahans are nice people. I went to Tawau/Semporna and Kota Kinabalu earlier this year. Everyone I met are so nice, friendly, and helpful,” kata pengguna TikTok @zanifaysron.

“Sabahan are generous and kind in general. Live long and prosper,” kata pengguna TikTok @missrinajamal

Author

Tun Puteh Wanti

View all posts

View all posts


Jabatan Penjara benarkan lawatan keluarga sempena Deepavali

KUALA LUMPUR: Jabatan Penjara memberi kebenaran kepada keluarga untuk melawat penghuni penjara terutamanya yang beragama Hindu pada 26 dan 27 Oktober ini sempena perayaan Deepavali pada Isnin ini.

Jabatan Penjara dalam kenyataan hari ini memaklumkan tarikh berkenaan ditetapkan bagi semua institusi penjara termasuk Pusat Pemulihan Akhlak, Pusat Pemulihan Khas, Tempat Tahanan Khas dan Sekolah Henry Gurney.

Menurut kenyataan itu, selain kaedah perjumpaan secara bersemuka, keluarga penghuni penjara juga boleh melakukan lawatan secara dalam talian bermula 29 hingga 31 Oktober ini.

“Keluarga yang memilih kaedah bersemuka perlu mematuhi syarat antaranya waktu lawatan bermula 8.15 pagi hingga 4.15 petang dan membuat ujian RT-PCR atau RTK-Ag dalam sah laku tiga hari selepas pengambilan sampel dan tidak bergejala sebelum hadir ke institusi berkenaan.

“Seorang penghuni penjara hanya dibenarkan untuk menerima sekali sahaja lawatan daripada keluarga,” menurut kenyataan itu.

Jabatan Penjara juga memaklumkan pihak institusi akan menetapkan tarikh dan sesi perjumpaan selepas tempahan dibuat oleh ahli keluarga menerusi tiga kaedah iaitu melalui sistem i-Visit dalam laman web: www.prison.gov.my, panggilan telefon di institusi berkenaan dan e-mel atau surat ke institusi berkenaan.

Kenyataan itu memberitahu orang ramai boleh menghubungi institusi berkaitan untuk mendapatkan maklumat lanjut dan maklumat institusi boleh didapati menerusi www.prison.gov.my. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Waspada jika tawaran badal haji terlalu murah

KUALA LUMPUR: Rakyat Malaysia diingatkan supaya berwaspada dan membuat semakan apabila menerima tawaran perkhidmatan badal haji dengan harga terlalu rendah berbanding harga pasaran bagi mengelak menjadi mangsa penipuan.

Petugas Operasi Tanah Suci MKM Ticketing Travel & Tours Sdn Bhd, Mukhtar Abdul Latiff berkata, permit haji untuk perkhidmatan badal haji yang dilaksanakan oleh individu yang tidak menetap di Makkah sudah mencecah RM13,000 dan ia tidak termasuk kos-kos lain.

“Tasrih haji (permit) sahaja harganya RM13,000, kerana semasa musim Haji seperti di Arafah, Muzdalifah, semua (kawasan) ada polis atau tentera jaga. Mereka (yang menawarkan perkhidmatan badal haji) hanya boleh masuk ke kawasan-kawasan ini jika ada permit, dan kos ini tidak termasuk makan, minum dan pengangkutan.

“Kalau ikut (pengiraan) keseluruhan, kos badal haji termasuk permit mencecah RM15,000 hingga RM16,000. Jadi kalau ada pihak yang mahu lakukan badal haji, contohnya di Malaysia, dengan kos RM15,000, maka kita faham beliau lakukan haji ada permit,” katanya ketika dihubungi Bernama, hari ini.

Katanya, petugas badal haji yang tidak perlu permit haji kerana menetap di Makkah pun tidak akan mengambil upah untuk melaksanakan badal haji jika harga yang ditawarkan hanya RM1,000 apatah lagi jika lebih murah daripada itu kerana kos yang perlu mereka tanggung.

“Walaupun mereka (petugas) tidak perlu permit, mereka tetap tidak akan ambil upah RM800 atau RM1,000. Contoh seperti dari Mina ke Arafah sahaja, satu kereta sudah ambil tambang 600 rial (RM745.31) kerana musim haji yang menyebabkan kosnya naik terlalu tinggi.

“Minimum (bayaran) yang logik mereka akan ambil mungkin sekitar RM4,000 hingga RM5,000, tetapi kalau atas daripada paras harga itu, ia lebih bagus. Masyarakat kalau mahu lihat jika ada unsur penipuan… perkara yang paling mudah untuk lihat adalah pada harga badal haji ini,” katanya.

Mukhtar berkata masyarakat perlu cakna dalam memilih petugas badal haji yang dipercayai bagi melaksanakan ibadah itu dan bukan hanya memilih perkhidmatan murah sahaja.

Sementara itu, seorang kakitangan swasta, Mohd Khairul Hafiz, 31, berkata, beliau pernah ditawarkan untuk melaksanakan badal haji serendah RM1,200 untuk arwah bapanya, namun beliau menolak kerana  khuatir akan menjadi mangsa sindiket penipuan.

“Saya terjumpa promosi upah haji RM1,200 itu di Facebook dan apabila menghubungi pihak terbabit, saya dapat rasakan ada sesuatu yang tidak kena… tiada sebarang maklumat mengenai agensi berkenaan, malah tiada sebarang bukti bagi operasi sebelum ini,” katanya.

Pada 20 Mei lalu, Tabung Haji (TH) menyarankan agar orang ramai berwaspada dan berhati-hati dengan badal haji atau upah haji oleh agensi pelancongan mahupun individu tertentu.

TH memaklumkan tawaran badal haji sekitar RM1,000 hingga RM3,500 disifatkan terlampau murah jika dibandingkan dengan kos permit dan perbelanjaan yang perlu ditanggung untuk menunaikan ibadah haji.

Semalam, Menteri di Jabatan Perdana Menteri (Hal Ehwal Agama), Datuk Mohd Na’im Mokhtar turut menasihati umat Islam yang menjadi mangsa penipuan badal haji untuk membuat laporan polis memandangkan kes itu masih berlaku. – BERNAMA


Sidang Parlimen mula 13 Feb, PM Anwar bentang belanjawan 24 Feb

KUALA LUMPUR: Perdana Menteri, Datuk Seri Anwar Ibrahim dijadual membentangkan Belanjawan 2023 di Dewan Rakyat pada 24 Februari pada Sidang Pertama Parlimen ke-15, tahun depan.

Mengesahkan perkara itu kepada Bernama, Yang Dipertua Dewan Rakyat, Datuk Johari Abdul memaklumkan belanjawan itu akan dibentangkan Anwar yang juga Menteri Kewangan pada sidang Dewan Rakyat bermula pada 13 Feb.

“Ya benar, Bajet 2023 akan dibentang pada 24 Feb depan… secara keseluruhan, proses pembentangan bajet dan perbahasan termasuk urusan jawatankuasa serta dasar akan mengambil masa 21 hari.

“Notis Mesyuarat Pertama akan dikeluarkan Setiausaha Dewan Rakyat, Dr Nizam Mydin Bacha Mydin untuk edaran kepada Ahli-Ahli Parlimen kelak,” katanya ketika dihubungi hari ini.

Johari berkata, persidangan Dewan Rakyat dijadualkan bermula pada 13 Feb dengan istiadat pembukaan oleh Yang di-Pertuan Agong dan persidangan itu berlangsung selama 29 hari turut melibatkan urusan-urusan kerajaan yang lain.

Johari berkata, sidang Parlimen selama dua hari pada 19 dan 20 Dis  lepas masing-masing bagi melaksanakan undi percaya terhadap Anwar bagi mengesahkan keabsahannya sebagai Perdana Menteri selain pembentangan peruntukan khas atau Bajet Mini.

Dewan Rakyat kemudiannya meluluskan peruntukan khas itu bagi tujuan perbelanjaan perkhidmatan membabitkan wang sejumlah RM107,718,676,650 merangkumi bayaran gaji kepada penjawat awam, utiliti, biasiswa, bantuan kebajikan serta perkhidmatan pendidikan dan kesihatan.

Sebelum ini, Belanjawan 2023 telah dibentangkan oleh kerajaan pimpinan Perdana Menteri kesembilan, Datuk Seri Ismail Sabri Yaakob pada 7 Oktober lepas sebelum Dewan Rakyat dibubarkan 10 Okt bagi memberi laluan kepada Pilihan Raya Umum ke-15. – BERNAMA


Gangguan bekalan elektrik libatkan 10 peratus keseluruhan permintaan bekalan – TNB

KUALA LUMPUR: Gangguan bekalan elektrik yang berlaku di beberapa kawasan di Semenanjung Malaysia sejak 12.39 tengah hari ini adalah melibatkan 2.2 gigawatt (GW) iaitu 10 peratus daripada keseluruhan permintaan bekalan.

Tenaga Nasional Berhad (TNB) menerusi kenyataan hari ini memaklumkan antara kawasan yang terlibat adalah di  Petaling Jaya, Cheras; Bangi (Lembah Klang); Bayan Lepas dan Seberang Jaya (Pulau Pinang); Panchor, Johor dan Bandar Indera Mahkota, Pahang.

“Bagaimanapun, bekalan telah dipulihkan sepenuhnya dalam tempoh 20 hingga 40 minit di semua kawasan terlibat kecuali di kawasan-kawasan terbabit di Lembah Klang,” menurut TNB.

TNB memaklumkan punca kejadian sedang dikenal pasti dan usaha sedang giat dijalankan untuk memulihkan bekalan.

“TNB akan memaklumkan kepada para pelanggan dari semasa ke semasa. Kami memohon maaf atas segala kesulitan yang dialami oleh pengguna semasa gangguan bekalan ini,” katanya. – BERNAMA


YouTuber ‘Noel Faizal’ didenda RM2,500 miliki dadah

PETALING JAYA: Youtuber Noel Faizal didenda RM2,500 oleh Mahkamah Majistret di sini hari ini selepas mengaku bersalah memiliki dadah jenis methamphetamine di kawasan tempat letak kereta sebuah kondominium, Mac lepas.

Majistret Muhammad Iskandar Zainol turut memerintahkan Noel Faizal atau nama sebenarnya Noel Faizal Firdaus Muhamad, 40, dipenjara dua bulan sekiranya gagal membayar denda.

Mengikut pertuduhan pindaan, Noel Faizal didakwa ada dalam kawalannya 0.68 gram dadah jenis methamphetamine di kawasan tempat letak kereta sebuah kondominium, Damansara Perdana di sini pada 2.15 pagi, 21 Mac lepas.

Lelaki itu didakwa mengikut Seksyen 12 (2) Akta Dadah Berbahaya 1952 (Pindaan 1980) yang boleh dihukum di bawah Seksyen 12(3) akta sama yang memperuntukkan hukuman denda maksimum RM100,000 atau penjara maksimum lima tahun atau kedua-duanya.

Timbalan Pendakwa Raya Loh Xian Yee memohon hukuman setimpal terhadap tertuduh, mengambil kira faktor kepentingan awam serta kekerapan kes dadah yang berlaku manakala Noel Faizal yang tidak diwakili peguam merayu hukuman ringan. – BERNAMA


Adun Bandau sah sertai Parti Kesejahteraan Demokratik Masyarakat

KOTA KINABALU: Presiden Parti Kesejahteraan Demokratik Masyarakat (PKDM), Datuk Peter Anthony malam ini mengesahkan Ahli Dewan Undangan Negeri (ADUN) Bandau Datuk Wetrom Bahanda, telah menyertai parti itu.

Peter berkata, dalam perlembagaan parti itu terdapat satu kekosongan bagi jawatan Timbalan Presiden mewakili masyarakat Bumiputera muslim, dan beliau turut mengumumkan Wetrom mengisi jawatan tersebut.

“Kita sangat mengalu-alukan Wetrom dan kita berterima kasih kerana beliau memilih untuk berjuang bersama dalam PKDM,” katanya kepada pemberita pada majlis makan malam PKDM di sini malam ini.

Sementara itu, Wetrom berkata keputusan menyertai PKDM dibuat setelah berbincang dan mendapat maklum balas daripada penyokongnya di peringkat akar umbi.

“Setelah meninggalkan Bersatu saya telah berjumpa dengan penyokong dan mereka telah menyatakan bahawa PKDM adalah parti tempatan yang paling sesuai untuk meneruskan perjuangan kami ini,” katanya.

Pada Pilihan Raya Negeri Sabah ke-16 lepas, Wetrom yang mewakili Bersatu menang dengan majoriti 3,363 undi, sebelum dilantik sebagai Pembantu Menteri kepada Ketua Menteri Sabah dalam kerajaan negeri diterajui Gabungan Rakyat Sabah (GRS) bersama Barisan Nasional.

PKDM merupakan sebuah parti yang menyokong GRS kini mempunyai tiga ADUN di Dewan Undangan Negeri Sabah iaitu Peter (Melalap), Wetrom (Bandau) dan Datuk Juil Nuatim (Limbahau) yang juga seorang lagi Timbalan Presiden parti itu.

GRS dan BN sehingga kini mentadbir kerajaan Sabah dengan sokongan 53 ADUN, berbanding pembangkang 25 ADUN. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Keadaan banjir di empat negeri bertambah baik

KUALA LUMPUR: Keadaan banjir di Terengganu, Kelantan, Perak dan Sarawak bertambah baik petang ini dengan jumlah mangsa menunjukkan trend penurunan berbanding pagi tadi, manakala jumlah mangsa akibat fenomena air pasang besar di Sabah meningkat.

Di Terengganu, keadaan banjir terus bertambah baik apabila jumlah mangsa yang masih berada di pusat pemindahan sementara (PPS) terus menunjukkan penurunan kepada 3,908 berbanding 5,810 orang pagi tadi, dengan semua PPS di Setiu telah ditutup.

Sekretariat Jawatankuasa Pengurusan Bencana Negeri (JPBN) dalam kenyataan memaklumkan, kini sebanyak 30 PPS masih beroperasi di enam daerah yang menempatkan 1,182 keluarga dan keadaan cuaca hari ini juga dilaporkan cerah.

Kuala Terengganu merekodkan seramai 539 mangsa, Besut (233), Dungun (575), Marang (76), Hulu Terengganu (1,105) dan Kuala Nerus (1,380).

Di Kelantan, seramai 7,746 mangsa banjir daripada 2,561 keluarga berlindung di 19 PPS, membabitkan jajahan Pasir Mas dan Tumpat petang ini, berbanding 12,786 mangsa banjir daripada 4,393 keluarga pagi tadi, menurut kenyataan JPBN negeri itu.

Semenatara itu, berdasarkan laman sesawang https://publicinfobanjir.water.gov.my/, hanya satu sungai utama melepasi paras bahaya iaitu Sungai Golok di Rantau Panjang, Pasir Mas dengan bacaan 9.30 meter.

Di Perak, bilangan mangsa banjir menurun sedikit kepada 62 orang membabitkan 14 keluarga di daerah Hilir Perak, setakat jam 4 petang tadi, berbanding 75 orang daripada 19 keluarga sebelum itu.

Sekretariat JPBN Perak memaklumkan PPS SK Sungai Tiang Darat di Bagan Datuk yang sebelum ini menempatkan 13 mangsa daripada lima keluarga di daerah itu, ditutup sepenuhnya hari ini pada pukul 12 tengah hari tadi dan mangsa dibenarkan pulang ke rumah masing-masing.

Jumlah mangsa banjir di SARAWAK pula menyaksikan penurunan mendadak setakat 3 petang ini apabila hanya 84 mangsa daripada 27 keluarga dilaporkan berada di PPS, berbanding 1,424 orang daripada 381 keluarga pagi tadi.

Menurut JPBN Sarawak, hanya satu PPS bagi bencana banjir beroperasi di negeri itu iaitu Dewan Serbaguna Kampung Rimba Padi, Serian.

Di Sabah mangsa banjir yang dipindahkan di Kota Belud kekal 212 mangsa daripada 77 keluarga petang ini dengan 62 mangsa daripada 28 keluarga ditempatkan di PPS Dewan Sekolah Kebangsaan Pekan manakala 150 mangsa daripada 49 keluarga di PPS Dewan Sekolah Jenis Kebangsaan (C) Chung Hwa.

Sementara itu, jumlah penduduk di persisir pantai terutama yang tinggal di rumah atas air dipindahkan akibat fenomena air pasang besar, bertambah kepada 1,151 mangsa daripada 241 keluarga petang ini berbanding 937 mangsa daripada 207 keluarga pagi tadi.

Seramai 376 daripada 63 keluarga dipindahkan di sebuah PPS di Sandakan, 54 mangsa daripada 15 keluarga dipindahkan ke sebuah PPS di Kota Kinabalu, manakala 721 mangsa daripada 163 keluarga dipindahkan ke enam PPS di Pitas. – BERNAMA

Authors

View all posts

View all posts


PRU15: UMNO akan cari tempat sesuai untuk Khairy

SEREMBAN: UMNO akan mencari tempat sesuai untuk penyandang kerusi Parlimen Rembau, Khairy Jamaluddin untuk bertanding pada Pilihan Raya Umum ke-15 (PRU15).

Timbalan Presiden UMNO, Datuk Seri Mohamad Hasan berkata, Khairy yang juga Menteri Kesihatan merupakan pemimpin muda berkaliber dan baik untuk negara dan sudah tentu UMNO tidak mahu beliau ‘hilang’ begitu sahaja.

“Kita cuba cari tempat sesuai untuk beliau untuk bertanding di PRU15,” katanya kepada pemberita selepas merasmikan Mesyuarat Perwakilan UMNO Bahagian Rembau, di sini, hari ini.

Terdahulu, pada mesyuarat sama, Khairy yang juga Timbalan Ketua UMNO Bahagian Rembau dalam ucapan penggulungannya berkata beliau memberi laluan kerusi Parlimen Rembau kepada Mohamad pada PRU15.

“Itu semangat kekeluargaan di Rembau, kami beradat. Alhamdulillah kita akan pastikan jentera di Rembau dipertingkatkan lagi, tiada isu kerusi Rembau lagi,” kata Mohamad yang juga Ketua UMNO Bahagian Rembau.

Mengenai mesyuarat perwakilan hari ini, Mohamad yang juga Timbalan Pengerusi Barisan Nasional (BN) berkata parti itu perlu memberi tumpuan di beberapa kawasan yang mengalami kekalahan tipis pada PRU14.

“Kita tidak cakap tentang sasaran kerusi,  sasaran kita nak menang jadi mesti melepasi 112 kerusi supaya dapat tubuhkan kerajaan pada PRU15 ini.

“Kalau boleh menang banyak, lagi baik dan kawasan dulu yang kalah tipis perlu diberikan tumpuan yang lebih oleh pimpinan di kawasan tersebut,” katanya. – BERNAMA


34 individu ditahan terlibat penipuan pelaburan wang kripto

KUALA LUMPUR: Polis menahan 34 individu termasuk lapan warga China, seorang warga Filipina, dan seorang warga Indonesia, yang disyaki terlibat dalam kegiatan penipuan pelaburan mata wang kripto secara dalam talian selepas menyerbu sebuah premis di Jalan Tun Razak di sini, semalam.

Ketua Polis Daerah Wangsa Maju, Supt Ashari Abu Samah berkata, kesemua mereka yang dalam lingkungan umur 21 hingga 68 tahun dipercayai berperanan sebagai pegawai khidmat pelanggan dan pengurus dengan menerima gaji RM2,500 hingga RM15,000 sebulan.

Beliau berkata dalam serbuan itu, polis turut merampas masing-masing tujuh unit komputer, komputer riba serta iPad; dan 49 unit telefon bimbit yang disyaki digunakan untuk menjalankan kegiatan mereka.

“Siasatan awal mendapati kesemua ahli sindiket itu menawarkan pelaburan mata wang kripto menggunakan platform Multi Level Marketing dengan memuat turun aplikasi melalui pautan yang diberikan oleh sindiket bagi tujuan pelaburan berkenaan,” katanya dalam kenyataan hari ini.

Menurutnya sindiket terbabit dipercayai telah beroperasi selama dua bulan di sekitar bandar raya ini dan kes disiasat mengikut Seksyen 420 Kanun Keseksaan. – BERNAMA


Jerayawara Pendidikan Madani platform terbaik mendekatkan warga KPM

SEREMBAN: Jerayawara Pendidikan Madani merupakan platform terbaik Kementerian Pendidikan (KPM) mendapatkan maklum balas serta mendekatkan warga kementerian keseluruhannya.

Menterinya, Fadhlina Sidek berkata, menerusi program tersebut KPM akan mengadakan pertemuan dengan komuniti pendidikan termasuk guru dan pelajar berkonsepkan santai.

Katanya, program tersebut dimulakan di Negeri Sembilan kemudian di Selangor dalam bulan Ramadan ini dan dijadualkan bergerak ke negeri-negeri lain.

“Menerusi program ini, komuniti KPM dapat bersama-sama berkenalan dan beramah mesra…yang penting untuk mendekatkan dengan warga KPM.

“Kami mahu mengadakan pertemuan sehingga ke peringkat akar umbi.  Program ini ia bukan sesi Townhall yang serius, kami akan dapatkan maklum balas daripada guru-guru, Pejabat Pendidikan Daerah (PPD) tentang perkara yang membimbangi mereka,” katanya kepada pemberita di sini hari ini selepas menghadiri Majlis Jerayawara Pendidikan Madani di sini hari ini.

Terdahulu, Fadhlina menyaksikan Majlis Pertukaran Memorandum Persefahaman antara Ketua Pegawai Eksekutif Kumpulan Bank Islam, Mohd Muazzam Mohamed dan Ketua Pegawai Eksekutif Yayasan Didik Negara, Hardian Hadir.

Mohd Muazzam berkata, kerjasama selama dua tahun itu  membolehkan Bank Islam memainkan peranan menyokong aspirasi negara untuk membentuk dan meningkatkan tahap pendidikan negara.

Selain itu Bank Islam melaksanakan Projek Rintis Komuniti Tanpa Tunai di 10 Institut Pendidikan Guru Malaysia (IPGM) terpilih di seluruh negara bermula tahun ini.

Katanya, projek Komuniti Tanpa Tunai itu merupakan usaha Bank Islam bagi mengalakkan penggunaan pembayaran tanpa tunai atau penggunaan kod QR dalam transaksi pembelian. – BERNAMA


Bongkar Siri 2: Tanah Melayu harga 99 sen!

RAUB: Kenapa tanah milik orang Melayu sentiasa jadi buruan sejak zaman berzaman?

Jika dahulu kita faham Semenanjung Tanah Melayu (STM) ini jadi buruan dunia kerana dari Selatan ke Utara adalah lubuk emas.

STM dikenali Semenanjung Emas atau The Golden Chersonese mengikut catatan ahli geografi Greek, Claudius Ptolemy pada 150 Selepas Masihi.

Sejak itu, pendatang Arab, China, India, Belanda, Jepun, England sanggup bergadai nyawa merentasi benua demi emas di Tanah Melayu.

Tetapi sehingga hari ini, STM tetap menjadi buruan oleh kerakusan kapitalis yang berkuasa untuk menjajah, menjarah setiap inci tanah yang ada atas nama pembangunan.

“Setiap kali projek pembangunan, tanah orang Melayulah yang pertama dilihat, disasarkan terlebih dahulu.

“Ibarat, anak kera di hutan disusukan, anak sendiri di rumah mati kebuluran, orang Melayu di tanah air sendiri dipaksa ‘berkorban’ menggadaikan tanah mereka malah tidak dipedulikan nasib masa depan mereka, sebaliknya tanah bukan Bumiputera pula jarang yang berani ‘menyentuh,” soal seorang peneroka Felda Lembah Klau, Saripah Radziah Syed Hamid, 61.

Beliau mewakili suara arwah ibunya yang sudah meninggal dunia pada 2012, lantang bersuara terhadap kerajaan berhubung pengambilan hak tanah orang Melayu pada kadar lebih murah berbanding tanah orang Cina.

Tegasnya, dia terpaksa tampil ke depan demi arwah ibunya yang berkeras tidak mahu tanahnya dijual.

“Arwah ibu berkeras (tidak mahu jual tanah) kenapa (kerajaan) ambil tanah orang Melayu nak murah, kenapa tidak mahu ambil tanah Cina? Kenapa tanah Felda juga yang ditagih?

“Jadi di situ, arwah ibu nampak wujud ketidaktelusan pihak berkuasa. Nak dapatkan tanah bukan senang. Kenapa nak ambik tanah peneroka yang memang susah untuk dijadikan empangan?,” soalnya.

Dia mengulas pendedahan seramai 447 warga peneroka Felda Lembah Klau Dewan Undangan Negeri (DUN) Ulu Dong, Raub Pahang berhubung wujudnya salah laku yang membawa kepada nilai tanah ‘diturunkan’ daripada RM3.45 hingga 99 sen sekaki adalah mengejutkan.

Anak kelahiran Felda itu mendedahkan, hanya satu pertiga daripada pengambilan tanah 4,470 ekar dengan nilai keseluruhan kira-kira RM500 juta.

Mereka turut mempertikaikan kenapa tanah Felda sering menjadi sasaran kerajaan untuk melaksanakan empangan, pembangunan, komersial, dan lain-lain berbanding milik bukan Bumiputera.

IKUTI SIRI PENDEDAHAN ISU INI SELANJUTNYA DI MEDIA VARIASI

Berita berkaitan:

Bongkar Siri 3: Tanah Melayu harga 99 sen!

Bongkar Siri 4: Tanah Melayu harga 99 sen!

Author

Tun Puteh Wanti

View all posts

View all posts


MB Kedah tidak jawab panggilan telefon – KPN

KUALA LUMPUR: Menteri Besar Kedah, Datuk Seri Muhammad Sanusi Md Nor dilaporkan tidak menjawab panggilan telefon daripada pihak polis sejak petang Isnin untuk urusan mengenai kes pertuduhan di mahkamah pada Selasa.

Ketua Polis Negara, Tan Sri Razarudin Husain berkata, Polis Kontinjen Kedah yang turut membantu gagal mengesan Muhammad Sanusi di negeri berkenaan.

“Selain Muhammad Sanusi, pegawai penyiasat turut menghubungi Setiausaha Sulit dan Setiausaha Politiknya untuk proses pemakluman namun panggilan itu turut ditolak.

“Kita membuat keputusan menahan beliau (Muhammad Sanusi) pada jam 3 pagi, selepas kertas siasatan diserahkan ke Pejabat Timbalan Pendakwa Raya, lewat petang semalam,” katanya pada sidang akhbar di Bukit Aman, pada Selasa.

Razarudin berkata, tindakan menahan Muhammad Sanusi juga dibuat disebabkan siasatan terhadap Akta Hasutan 1948 ini mempunyai kecenderungan menghasut dan mendatangkan kebencian serta ketidaksetiaan kepada Institusi Diraja.

“Sifat kes ini iaitu berkaitan menghina dan membangkitkan kemarahan disebabkan berkaitan Institusi Diraja dan Seksyen 4(1) Akta Hasutan 1948 juga mempunyai kecenderungan untuk mendatangkan kebencian dan penghinaan dan membangkitkan ketidaksetiaan dan terkait dengan Yang di-Pertuan Agong dan Sultan Selangor, maka tindakan menahannya adalah langkah yang wajar mengikut peruntukan undang-undang.

“Secara keseluruhan sebanyak 58 laporan polis dibuat di seluruh negara termasuk oleh Ahli Dewan Diraja Selangor,” katanya.

Muhammad Sanusi ditahan pada jam 3 pagi di sebuah hotel di Mont Kiara, Dutamas, di sini, pagi tadi, oleh sepasukan polis dari Unit Siasatan Jenayah Terkelas (USJT) dan Bahagian Gengsterism (D7), Jabatan Siasatan Jenayah, Bukit Aman.

Beliau kemudian dibawa ke Ibu Pejabat Polis Daerah (IPD) Gombak, sebelum dibawa ke Mahkamah Sesyen Selayang untuk pertuduhan dua kes di bawah Akta Hasutan.

Muhammad Sanusi turut bakal berhadapan dengan satu lagi kes yang dilaporkan pada 14 Julai lalu.

Namun Razarudin ketika ditanya mengenai perincian kes berkenaan hanya mengesahkan ada laporan yang dibuat bagaimanapun enggan mengulas lanjut mengenai kes itu.

Pada Selasa, media melaporkan Muhammad Sanusi mengaku tidak bersalah di dua Mahkamah Sesyen di Selayang atas dua pertuduhan menghasut dengan mengaitkan pelantikan Menteri Besar Selangor dan penubuhan Kerajaan Perpaduan dalam satu ceramah, minggu lalu.

Muhammad Sanusi, 49, membuat pengakuan itu selepas pertuduhan dibaca di hadapan Hakim, Nor Rajiah Mat Zin dan Osman Affendi Mohd Shalleh. – Sinar Harian

Author

Media Variasi

View all posts

View all posts


Phahrolrazi tidak terkilan dipecat daripada Amanah

Ahli Dewan Undangan Negeri (ADUN) Alor Mengkudu itu mendakwa beliau dipecat kerana cuba mempertahan kerusi Parlimen Jerai yang sepatutnya ditandingi calon daripada Amanah dan bukannya DAP pada Pilihan Raya Umum ke-15 (PRU15), 19 November depan.

“Saya digugurkan kerana mempertahankan supaya Jerai ini tidak ditandingi DAP dan diserahkan kepada Amanah yang selayaknya bertanding untuk kebaikan Pakatan Harapan (PH),” katanya dalam sidang media di sini hari ini.

Beliau berkata majoriti pengundi di kawasan Parlimen itu adalah Melayu dan tidak sesuai dijadikan tempat ujian bagi calon DAP kerana sentimen pengundi Melayu di Kedah yang masih belum dapat menerima parti tersebut sepenuhnya.

Phahrolrazi juga berkata beliau tidak akan membuat rayuan berhubung pemecatannya.

Amanah memecat beliau kerana didapati melanggar perlembagaan dan mengingkari keputusan parti serta melakukan perbuatan yang bertentangan dengan kepentingan parti.

Setiausaha Agung Amanah, Datuk Dr Mohd Hatta Md Ramli dalam satu kenyataan memaklumkan pemecatan itu dibuat berasaskan peruntukan kuasa di bawah Fasal 6.2 (b) Jawatankuasa Pengurusan Nasional parti yang bermesyuarat hari ini. – BERNAMA


Mangsa dakwa pegawai bank punca terjebak scam pelaburan RM830 juta

KUALA LUMPUR: Seorang daripada ratusan mangsa penipuan skim pelaburan Trust Fund, IRPS, Term Note dan Sukuk dengan nilai kerugian RM830 juta, hari ini mendedahkan pihak bank turut terlibat dalam kegiatan berkenaan.

Lelaki yang juga warga asing berusia lingkungan 50-an itu mendakwa, seorang rakan yang dikenalinya sebagai seorang pengurus bank di sebuah negeri, memperkenalkan kepada seorang ejen skim pelaburan berkaitan makanan laut.

“Saya sudah melabur hampir RM330,000 namun transaksi yang berlaku tidak rasmi kepada bank (the transaction does not make it official to the bank).

“Sepatutnya saya dijanjikan 10 peratus keuntungan tetapi tidak dapat, selepas dua tahun, mereka mula bermain tarik tali, dan barulah saya sedar ia adalah penipuan sehingga kini,” katanya kepada media.

Terdahulu, dia antara kira-kira 100 mangsa penipuan skim pelaburan berkenaan, membuat laporan polis di Ibu Pejabat Polis Daerah (IPD) Sentul, di sini.

Turut hadir, Penasihat MHO, Tan Sri Musa Hassan dan Setiausaha Agung MHO, Datuk Hishamuddin Hashim.

Difahamkan, penipuan pelaburan bermodelkan tabung amanah, Islamic Redeemable Share (IRPS), info memorandum dan sukuk yang ditawarkan dalang asing yang berpangkalan di Hong Kong menggunakan lima syarikat tempatan.

Syarikat di Hong Kong itu akan
bertindak sebagai “fund manager” yang kemudian akan melabur ke dalam sebuah syarikat yang berdaftar di Australia dan tersenarai di dalam Australian Stock Exchange.

Manakala untuk pelaburan melalui
penerbitan Sukuk, sebuah syarikat yang berdaftar di Amerika Syarikat akan menerbitkan Sukuk dan sebuah syarikat yang berdaftar di Singapura akan bertindak sebagai “Manager”.

Sementara itu, Setiausaha MHO, Datuk Hishamuddin Hashim berkata, setakat ini, seramai 100 mangsa sudah meminta bantuan pihaknya bagi menyelesaikan masalah itu.

Menurutnya, dianggarkan lebih kurang 150 laporan dibuat berhubung pelaburan berkenaan dengan jumlah kerugian dianggarkan mencecah RM830 juta.

“Dua syarikat dari Hong Kong ini menggunakan syarikat Berhad di Malaysia. Umum tahu bila dengar Berhad ini seolah-olah tersenarai di Bursa Malaysia.

“Mereka menjanjikan pulangan 15 hingga 17 peratus bagi setiap pelaburan bagi menarik minat pelabur.

“Syarikat berhad ini menggunakan terminologi info memorandum dan menjual logo Suruhanjaya Sekuriti (SC) bagi meyakinkan mangsa,” katanya.

Hishamudin berkata, syarikat tempatan terbabit, turut mempergunakan nama-nama bekas pegawai tinggi kerajaan bagi memperkuatkan lagi tipu daya mereka.

Katanya, selain syarikat berhad sindiket terbabit turut menggunakan dua syarikat unit amanah berdaftar sebagai proksi bagi memindahkan wang mangsa ke luar negara.

“Saya tak kecam pelabur kerana mereka lihat syarikat ini adalah syarikat sah berdaftar malah ada juga yang tawarkan pelaburan hingga ke Australia.

“Saya tak salahkan mana-mana agensi penguatkuasaan. Tetapi saya mohon kepada semua termasuk kerajaan supaya mengambil tindakan untuk mendapatkan pembelaan kepada mangsa ini,” katanya.

Penasihat MHO, Redza Khalid, mendesak mendesak kerajaan mewujudkan Akta Anti Scam ekoran undang-undang sedia ada dilihat tidak berkesan bagi membanteras jenayah penipuan yang berleluasa.

“Seksyen 415 Kanun Keseksaan (KK) Seksyen 420 KK yang digunakan untuk jenayah penipuan tidak berkesan malah ‘scammer’ kini seakan tidak takut menipu dan berani untuk menipu mangsa.

“Kelemahan undang-undang untuk melindungi rakyat daripada sebarang penipuan pelaburan punca isu scammer sukar dikekang dan jumlah mangsa semakin bertambah setiap hari,” katanya kepada media.

MEDIA VARIASI pada 23 Ogos 2022, melaporkan Setiausaha Agung Kesatuan Kebangsaan Pekerja-Pekerja Bank (NUBE), J Solomon berkata, tidak dapat memberikan penjelasan berhubung modus operandi scammer berkaitan bank.

“Saya dimaklum bank tidak mahu memberi maklumat diminta oleh pegawai siasatan atas alasan ia melanggar Akta Perlindungan Data Peribadi,” katanya.

Malah ketika ditanya adakah wujud kartel bank, beliau tidak jelas dengan perkara itu.

Persoalannya, adakah pihak bank juga tidak tahu transaksi daripada pelaku yang terlibat dalam kes penipuan online atau mengambil sikap tutup sebelah mata demi untuk mengaut keuntungan semata-mata kerana seolah kesalahan diletakkan kepada mangsa yang juga pemegang akaun.

Bagaimana pula kes 1Malaysia Development Berhad (1MDB) boleh diketahui siapa penerima dan pelaku transaksi tetapi sejumlah kes mangsa ini pihak tidak pula mendedahkan siapa pelakunya?

Di mana keadilan untuk puluhan ribu mangsa ini jika tidak disiasat di peringkat transaksi online oleh pihak bank?

Author

Tun Puteh Wanti

View all posts

View all posts


‘KFC dan kerajaan tidak terlibat’ – Andrie perjelas isu pelajar tahfiz ke konsert

CYBERJAYA:Seorang individu dikenali Andrie Ung Han Xiang, tampil mengakui bahawa dirinya adalah individu yang membawa masuk pelajar tahfiz ke konsert KEPCI Music Festival di Shah Alam, baru-baru ini.

Menerusi satu kenyataan, Andrie menjelaskan bahawa pihak penganjur dan kerajaan tidak terbabit dengan kehadiran mereka.

“Saya ingin menyatakan bahawa pihak KFC dan kerajaan adalah tidak terlibat sama sekali dengan kehadiran pelajar tahfiz pada hari tersebut.

“Inisiatif ini adalah sepenuhnya dari pihak saya yang ikhlas untuk memberi peluang kepada anak-anak yatim yang kurang berkemampuan untuk merasai pengalaman menghadiri festival tersebut dan diraikan bersama-sama.

“Saya dengan bantuan dan sumbangan dari rakan-rakan telah berjaya mengumpulkan seramai 700 orang anak-anak yatim dari 22 buah rumah anak-anak yatim seluruh negara,” katanya.

Andrie turut memaklumkan, pelajar yang memakai jubah hijau dan berserban putih yang kelihatan dalam video tular itu adalah dari sebuah madrasah di TTDI Jaya, Selangor.

“Mereka ini adalah dari anak-anak pelarian Rohingya beragama Islam dan hampir tidak tahu untuk berkomunikasi di dalam Bahasa Melayu.

“Tujuan kami hanya ingin menghiburkan mereka kerana di dalam Islam sendiri tidak membezakan sempadan dan status pendatang haram mereka,” jelasnya.

Sabtu lalu, sebuah persembahan konsert KEPCI Music Festival 2023 telah dianjurkan di Stadium Malawati, Shah Alam, Selangor.

Antara artis jemputan yang memeriahkan festival Datuk Seri Siti Nurhaliza, Datuk Amy search, Ella serta Misha Omar.

Turut hadir, Perdana Menteri, Datuk Seri Anwar Ibrahim dan Menteri Komunikasi dan Digital, Fahmi Fadzil.

Memetik laporan The Rakyat Post, Andrie merupakan anak kepada ahli perniagaan dan dermawan Kelantan yang terkenal, Datuk Seri Sunny Ung.

Sementara itu, menerusi Instagram stories, Sunny turut berkongsi kenyataan yang dikeluarkan oleh Andrie.

Author

Nurul Ain Japri

View all posts

View all posts


Polis buka kertas siasatan, Sanusi dakwa Saifuddin masuk hutan simpan tanpa permit

KUALA LUMPUR: Polis membuka kertas siasatan membabitkan ceramah Menteri Besar Kedah, Datuk Seri Muhammad Sanusi Md Nor yang didakwa berunsur fitnah dan mengakibatkan dengan niat membangkitkan pecah keamanan.

Ketua Komunikasi Korporat Polis Diraja Malaysia (PDRM), Asisten Komisioner Skandaguru Anandan berkata, siasatan dijalankan selepas seorang individu membuat laporan polis semalam ketika dia berada di rumahnya di Alor Setar melayari YouTube dan mendengar ucapan Muhammad Sanusi.

Menurutnya, dalam ucapan terbabit, Menteri Besar Kedah didakwa mengeluar kata-kata kesat dan mengeluarkan kenyataan Menteri Dalam Negeri, Datuk Seri Saifuddin Nasution Ismail masuk ke dalam hutan simpan tanpa permit, lapor Harian Metro.

“Pengadu merasakan kenyataan itu satu fitnah melampau dan boleh menggugat keharmonian serta ketenteraman awam.

“Siasatan dijalankan mengikut Seksyen 500 Kanun Kesalahan, Seksyen 233 Akta Komunikasi Multimedia 1998 dan Seksyen 504 Kanun Keseksaan,” katanya dalam kenyataan hari ini.

Skandaguru berkata, polis menerima 1,651 laporan berhubung Pilihan Raya Negeri (PRN) membabitkan enam negeri sejak 27 Julai hingga semalam.

“Selangor merekodkan penerimaan laporan polis tertinggi iaitu 688 diikuti Terengganu 314, Kedah (258), Kelantan (236), Negeri Sembilan (116) dan Pulau Pinang (39).

“Sebanyak 4,300 permit ceramah dikeluarkan di semua enam negeri. Permohonan paling tinggi untuk permit ceramah adalah di Kedah dengan 938 permohonan, Selangor (891), Kelantan (842), Terengganu (728), Negeri Sembilan (466) dan Pulau Pinang (435) serta tujuh tanpa permit.

“Berdasarkan laporan yang diterima pihak polis membuka 115 kertas siasatan dengan tujuh tangkapan,” katanya.

Author

Media Variasi

View all posts

View all posts


Amaran hujan lebat berterusan di Sarawak

KUALA LUMPUR: Jabatan Meteorologi Malaysia (MetMalaysia) mengeluarkan amaran hujan lebat berterusan tahap buruk di Sarawak hari ini.

MetMalaysia, dalam kenyataan malam tadi memaklumkan, keadaan itu diramal berlaku di Kuching, Serian, Samarahan, Sri Aman, Betong, Sarikei, Sibu, Mukah dan Bintulu (Tatau dan Bintulu).

Selain itu, hujan berterusan tahap waspada diramalkan berlaku hingga esok di Sabah meliputi kawasan Sandakan (Telupid, Kinabatangan, Beluran dan Sandakan) dan Kudat.

Keadaan cuaca sama turut diramal berlaku pada Selasa dan Rabu ini di Perak melibatkan kawasan Manjung, Kinta, Perak Tengah, Kampar, Bagan Datuk, Hilir Perak, Batang Padang, dan Muallim serta negeri Terengganu, Pahang, Selangor, Kuala Lumpur, Negeri Sembilan, Melaka dan Johor.

Sementara itu, Agensi Pengurusan Bencana Negara (NADMA) menerusi ciapan di laman rasmi Twitternya, malam ini, memaklumkan agensi berkenaan akan sentiasa melaksanakan pemantauan situasi parameter maklumat teknikal melalui Pusat Kawalan Bencana Negara (NDCC) dengan kerjasama pelbagai agensi teknikal. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


PH tubuh jawatankuasa runding dengan MUDA

SEREMBAN: Pakatan Harapan (PH) akan menubuhkan satu jawatankuasa bagi mengadakan rundingan dan menilai kedudukan Parti Ikatan Demokratik Malaysia (MUDA) yang berhasrat menyertai gabungan parti itu dalam waktu terdekat.

Naib Pengerusi PH, Datuk Seri Salahuddin Ayub, berkata rundingan itu sebagai langkah penglibatan dengan MUDA selain menjelaskan parameter yang harus dimaklumkan kepada parti yang berhasrat untuk menyertai PH.

Salahuddin, yang juga Timbalan Presiden Parti Amanah Negara (Amanah), berkata penubuhan jawatankuasa tersebut telah dimaklumkan oleh Pengerusi PH, Datuk Seri Anwar Ibrahim, semalam

“Ada ada langkah yang perlu diikuti. PH terbuka dan boleh terima semua permohonan (sertai PH) tetapi ada beberapa tindakan yang harus dilalui dulu,” katanya kepada pemberita selepas merasmikan Konvensyen Angkatan Amanah Wanita Negara (AWAN) Nasional 2022, di sini, hari ini.

Presiden MUDA, Syed Saddiq Syed Abdul Rahman sebelum ini dilaporkan, berkata parti itu bersetuju menyertai PH sebagai antara parti komponen dalam gabungan bagi menghadapi Pilihan Raya Umum ke-15 (PRU15) selain terbuka mengadakan perbincangan secara rasmi dengan Majlis Presiden PH.

Dalam pada itu, Salahuddin, berkata 70 peratus daripada 52 kerusi yang ditandingi Bersatu pada PRU14 telah selesai dirunding antara parti gabungan PH dan rundingan semua kerusi itu dijangka diselesaikan sebelum 30 Sept ini.

Katanya, parti itu akan menyelesaikan soal calon yang akan bertanding pada PRU15 selewat-lewatnya pertengahan Oktober dan ketika ini 70 peratus telah ditentukan dengan mengambil kira kriteria tertentu termasuk penglibatan dalam parti, komitmen dan kelayakan.

“Mengenai calon wanita pula, saya ada sebut sebelum ini Amanah sasarkan 40 hingga 45 kerusi bagi PRU15 dengan  ambil kira kekuatan kita dan AWAN, Pemuda tetap ada kerusi tapi jumlah itu belum dapat dimaklumkan kerana kami masih dalam proses menilai calon,” katanya.

Sementara itu, Ketua Wanita AWAN, Aiman Athirah Sabu, berharap kerusi yang mahu ditempatkan calon wanita perlulah di kawasan strategik dan berpotensi menang dengan mengambil kira kelayakan dan pengalaman AWAN.

Konvensyen Nasional 2022 Amanah bermula hari ini hingga Ahad ini. – BERNAMA


Ketepikan fahaman politik dan perbezaan luaran – Sultan Selangor

CYBERJAYA: Sultan Selangor, Sultan Sharafuddin Idris Shah Alhaj menitahkan supaya masyarakat mengenepikan fahaman politik dan perbezaan luaran dalam membina kembali negara.

Baginda bertitah demikian dalam kenyataan Baginda dan Permaisuri Selangor, Tengku Permaisuri Norashikin, berkenan menzahirkan perutusan Selamat Menyambut Tahun Baharu 2023 kepada seluruh rakyat Selangor khususnya, dan Malaysia amnya.

Menurut kenyataan Facebook rasmi Pejabat Diraja Selangor pada Sabtu malam, Baginda berdua mendoakan agar tahun 2023 akan membawa sinar baharu yang lebih gemilang dan cemerlang untuk seluruh rakyat.

“Baginda menyeru agar segenap kelompok masyarakat menyematkan azam tahun baharu untuk berjimat cermat dalam menguruskan ekonomi dan gaya hidup harian masing-masing khususnya dalam persekitaran prospek ekonomi dunia yang agak membimbangkan pada tahun 2023.

“Baginda mahu semua pihak berganding bahu dan bekerjasama untuk membina kembali negara ini yang semakin pulih selepas fasa pandemik, dan membawa semula ia ke peringkat yang lebih baik dalam semua aspek termasuk sosial, politik dan ekonomi.

“Baginda menggesa agar setiap ahli masyarakat mengenepikan fahaman politik dan perbezaan luaran dalam usaha mengatasi segala permasalahan dan cabaran yang sedang didepani oleh negara yang kita sayangi ini.

“Baginda tidak mahu ada lagi golongan khususnya ahli-ahli politik yang bertelagah sesama sendiri dan mementingkan kepentingan peribadi semata-mata sehingga mengabaikan tanggungjawab masing-masing untuk berkhidmat kepada rakyat. ‘Kurang bercakap, lebihkan tindakan’,” titahnya dalam kenyataan itu.

Baginda turut berharap rakyat kekal mengutamakan keamanan dan keharmonian serta elakkan daripada menyentuh isu-isu sensitif yang boleh memudaratkan ikatan perpaduan sesama kaum di tahun baharu ini.

Author

Faridah Amiratul

View all posts

View all posts


Saya tak boleh puaskan hati semua pihak – Khairul Aming

CYBERJAYA: Personaliti masakan, Khairul Aming tampil memberi penjelasan mengenai isu resepi masakannya yang dilabel ‘tidak sihat’ kerana menggunakan minyak masak berlebihan sehingga mendapat perhatian pakar perubatan, Dr Rafidah Abdullah.

Menurut Khairul Aming Kamarulzaman atau lebih dikenali sebagai Khairulaming, dia akui sebagai seorang content creator masakan, dia turut bertanggungjawab untuk berkongsi realiti sebenar cara penyediaan masakan yang mungkin tidak disedari oleh rakyat Malaysia.

“Sebab kenapa saya tunjuk kena pakai berapa sudu gula, berapa banyak minyak semua tu sebab saya nak bagi realiti. Inilah cara sebenar makanan disediakan di luar sana.

“Kalau awak tak biasa masak, pergi kedai makan awak tak rasa bersalah sangat. Tapi bila saya tunjuk video masak orang kata ‘eh banyaknya minyak’, tapi sebenarnya sama macam dekat kedai makan. Cuma kita tak sedar sebab tak biasa masak benda tu,” ujarnya.

Mengulas lanjut mengenai video resepi masakan, Khairul Aming berkata, ia terpulang kepada individu tersebut untuk mengolah resepi menjadi lebih sihat kerana dia sendiri tidak berupaya untuk memuaskan semua pihak.

“Kalau saya ubah resepi ia akan jadi kurang sedap dan apabila orang cuba dan tak sedap, dia maki saya balik. Jadi saya tidak boleh puaskan hati semua orang. Sebab dalam Malaysia like it or not, tak semua orang tengah nak diet, nak jaga badan.

“Kalau anda nak ubah resepi, nak tukar bahan lain ke, boleh tak ada masalah, boleh buat ikut selera masing-masing. Tapi yang penting apabila dah makan nanti, always jaga portion,” jelasnya lagi.

Terdahulu, Dr Rafidah menegur Khairul Aming secara terbuka di Twitter gara-gara video penyediaan sajian sambal hijau yang menggunakan minyak berlebihan.

Kata Dr Rafidah, Khairul Aming perlu lebih peka tentang masalah kesihatan rakyat Malaysia yang semakin merundum.

Justeru, Khairulaming turut meminta orang ramai agar terus mengutamakan kesihatan dan tidak bergaduh tentang isu remeh di media sosial.

“Harap tak ada gaduh-gaduh dalam bulan Ramadan, jaga kesihatan, jangan lupa bersenam dan jaga portion,” tegasnya.

Oleh: AIN JAPRI (Pelatih USM)

Author

Media Variasi

View all posts

View all posts


Jaringan lewat Amri Yahya bantu Sabah FC atasi Melaka United 2-1

KUALA LUMPUR: Dua gol termasuk satu jaringan di saat akhir bekas penyerang skuad kebangsaan, Mohd Amri Yahya memastikan Sabah FC melakar kemenangan penting 2-1 ke atas Melaka United FC pada aksi Liga Super di Stadium Likas, Kota Kinabalu, malam tadi.

Penyerang veteran berusia 41 tahun itu, yang dimasukkan sebagai pemain gantian pada separuh masa kedua, membalas kepercayaan pengendali Datuk Ong Kim Swee apabila meledak gol penyamaan diikuti jaringan dramatik pada penghujung babak permainan.

Pada aksi yang berlangsung dalam keadaan hujan lebat dan padang becak itu, pasukan pelawat terlebih dahulu di depan pada minit ke-24 menerusi Ifedayo Olusegun yang tenang menolak bola tampanan kurang kemas penjaga gol Khairul Fahmi Che Mat.

Percaturan Kim Swee membawa masuk Mohd Amri ternyata membuahkan hasil apabila kehadirannya  menyuntik semangat rakan sepasukan sehingga membawa kepada gol penyamaan pada minit ke-65 berpunca dari hantaran Alto Linus yang disudahkan bekas pemain Selangor itu dengan voli kaki kanan.

Seakan permainan berkesudahan 1-1, Mohd Amri muncul wira Sabah menerusi gol kedua peribadinya malam ini selepas memanfaatkan hantaran lintang Muhammad Farhan Roslan dengan melepaskan rembatan padu untuk gol kemenangan pasukan pada masa kecederaan separuh masa kedua.

Namun, sebelum wisel penamat dibunyikan permainan dicemari dengan dua layangan kad merah masing-masing kepada pemain Melaka, Ahmad Haziq Puad dan pemain Sabah, Rawilson Batuil kerana kekasaran yang dilakukan.

Tiga mata diraih itu menyaksikan skuad Sang Badak kini berada di kedudukan kedua mengumpul 31 mata selepas mengharungi 14 aksi, hanya dibezakan satu mata di belakang pendahulu Johor Darul Ta’zim (JDT) yang kurang dua perlawanan.

Sementara itu, episod sama berlaku di Stadium Majlis Bandaraya Petaling Jaya (MBPJ) apabila penyerang gantian Sean Eugene Selvaraj muncul wira Negeri Sembilan FC yang bangkit daripada ketinggalan dua gol untuk menumbangkan Selangor FC 3-2.

Skuad Gergasi Merah selesa mendahului perlawanan menerusi jaringan Herlison Caion seawal minit kelapan sebelum Yazan Al-Arab menanduk masuk gol kedua pada minit ke-30 berpunca daripada sepakan percuma, namun kedudukan itu gagal dipertahankan pada babak kedua.

Kebangkitan Negeri Sembilan bermula pada minit ke-66 selepas penyerang Gustavo Dos Santos menyempurnakan sepakan percuma, diikuti tandukannya pada minit ke-80 yang berjaya mengikat kedudukan sebelum Sean melepaskan rembatan dari luar kotak untuk gol kemenangan pada minit ke-88.

Dalam pada itu, Sarawak United FC mencatat kemenangan keempat musim ini selepas mengatasi pasukan tercorot Penang FC 3-2 di Stadium Bandaraya, Pulau Pinang.

Manakala aksi tunggal Liga Premier menyaksikan pendahulu Kelantan FC terus memperkukuhkan kedudukan di puncak liga selepas membenam Kuching City FC, 2-0, di Stadium Sultan Muhammad Ke-IV, Kota Bharu. – BERNAMA


Lelaki tak berbaju bentang tilam, tekan loceng penduduk pagi buta di Damansara

KEHADIRAN seorang lelaki dipercayai kurang siuman menggemparkan penduduk di sebuah kawasan rumah flat baru-baru ini.

Menerusi video tular dimuat naik di laman TikTok @asmeimay2 pada Khamis lalu, lelaki yang tidak berbaju dan berseluar pendek itu pada mulanya dilihat membawa dan membentangkan sebuah tilam betul-betul di hadapan sebuah pintu rumah.

Lebih membimbangkan, dia kemudian dilihat turun naik tangga sebelum bertindak menekan loceng beberapa unit rumah menerusi rakaman televisyen litar tertutup (CCTV).

Kejadian pada Rabu lalu itu dipercayai berlaku di Vista Apartment, Damansara Damai, dekat Petaling Jaya, Selangor sekitar pukul 4 pagi.

“Pukul 4 pagi tekan loceng rumah orang dah kenapa, dengan pakai macam itu.

“Ya ALLAH bahaya orang macam ni, risau dibuatnya,” kata pengguna TikTok berkenaan.

Pada masa sama, identiti lelaki itu masih belum dikenal pasti manakala belum ada sebarang kenyataan daripada pihak berkuasa sehingga kini.

Author

Fazleen Safina Abd Jamil

View all posts

View all posts


Gara-gara cemburu, remaja 17 tahun dituduh bunuh rakan

TELUK INTAN: Seorang remaja lelaki dihadapkan ke Mahkamah Majistret di sini hari ini atas pertuduhan membunuh rakannya di Rungkup, Bagan Datuk, dua minggu lalu.

Tertuduh berusia 17 tahun itu mengangguk tanda faham selepas pertuduhan dibacakan dalam bahasa Tamil di hadapan Hakim Intan Nurul Farena Zainal Abidin yang bertindak sebagai majistret.

Tiada pengakuan direkodkan daripada tertuduh.

Mengikut pertuduhan, tertuduh yang tidak bersekolah itu didakwa membunuh P. Hariaran, 21, di tepi jalan pasir di Kampung Sungai Payung Baroh, Selekoh dalam daerah Bagan Datuk antara pukul 6 petang hingga 8.30 malam, 20 Ogos 2023.

Pertuduhan terhadap lelaki itu dikemukakan mengikut Seksyen 302 Kanun Keseksaan yang boleh dihukum mati jika sabit kesalahan atau penjara sehingga 40 tahun dan jika tidak dihukum mati hendaklah dihukum sebat tidak kurang 12 sebatan.

Pendakwaan dikendalikan Timbalan Pendakwa Raya, Cheah Shuh Yuan manakala tertuduh diwakili peguam, Charanjit Singh.

Mahkamah menetapkan 5 Oktober depan untuk sebutan semula kes bagi menunggu laporan kimia, patalogi dan asid deoksiribonukleik (DNA).

Pada 28 Ogos lalu, Ketua Polis Daerah Hilir Perak, Asisten Komisioner Ahmad Adnan Basri berkata, remaja berusia 17 tahun yang juga jiran mangsa ditangkap di kawasan Hutan Melintang.

Katanya, punca pembunuhan itu disebabkan suspek cemburu kerana mangsa dikatakan mengganggu teman wanitanya berusia 20 tahun.

Menerusi laporan media pada 24 Ogos lalu, mayat seorang lelaki dengan kesan luka di bahagian tangan, kaki dan leher itu ditemuidalam parit di kawasan kebun kelapa sawit di Kampung Sungai Payung Baroh, Rungkup di Bagan Datuk. – Kosmo

Authors

Media Variasi

View all posts

Diyana Rahip

View all posts

View all posts

View all posts


JPA nafi dakwaan, syor Imigresen lakukan siasatan

KUALA LUMPUR: Jabatan Perkhidmatan Awam (JPA) menyangkal dakwaan kononnya Ketua Pengarah Perkhidmatan Awam (KPPA) Datuk Seri Mohd Shafiq Abdullah mengeluarkan kata-kata kesat terhadap seorang pegawai Imigresen di Lapangan Terbang Antarabangsa Kuala Lumpur (KLIA) pagi semalam (3 Ogos).

Memandang serius dakwaan berkaitan, JPA mengesyorkan supaya perkara itu disiasat sewajarnya oleh pihak berkuasa yang berkaitan.

JPA dalam satu kenyataan hari ini menegaskan segala pertuduhan terhadap KPPA adalah tidak berasas dan berniat jahat untuk menjatuhkan imej beliau sebagai pegawai tertinggi kerajaan.

Menurut kenyataan itu, KPPA telah menegur pihak Imigresen di KLIA berhubung ketidakpatuhan amalan dan prosedur di mana pegawai tidak menyemak dokumen perjalanan dan pasport KPPA serta delegasi ke luar negara, dan sebaliknya mereka diarahkan terus ke kaunter pemeriksaan kastam untuk meneruskan perjalanan.

“JPA berpandangan bahawa ketidakpatuhan dalam menyemak dokumen imigresen seperti pasport adalah satu kesalahan yang serius di sisi undang-undang. Malah, pegawai yang tidak mematuhi peraturan Imigresen ke luar negara boleh diambil tindakan tatatertib,” menurut kenyataan itu.

JPA turut menafikan teguran berkenaan dibuat di khalayak ramai.

“KPPA hanya menasihatkan pegawai supaya mematuhi peraturan dan membantu menyelesaikan isu-isu sedemikian dengan berhemah. Beliau juga mengesyorkan supaya perlunya pihak Imigresen di KLIA meningkatkan pematuhan prosedur operasi piawai (SOP) bagi mengelakkan sebarang ketidakpatuhan imigresen,” menurut kenyataan itu.

Tular di media sosial sejak semalam, dakwaan seorang pegawai yang bertugas sebagai Ketua Operasi Imigresen di KLIA dimarahi di khalayak ramai kerana tiada pegawai Imigresen ditempatkan di kaunter bilik VIP sewaktu ketibaan pegawai tinggi kerajaan itu di bilik berkenaan.

Susulan dakwaan itu, Menteri Dalam Negeri Datuk Seri Hamzah Zainudin mengarahkan Jabatan Imigresen menjalankan siasatan berhubung perkara itu bagi mendapat maklumat lebih jelas tentang kejadian yang sebenar. – BERNAMA


Dr Azizan bimbing 25 orang usahawan desa pilihan KPLB

PUTRAJAYA: Seramai 25 usahawan di bawah Kementerian Pembangunan Luar Bandar (KPLB) terpilih untuk berada bawah bimbingan mentor terkenal, Datuk Dr Azizan Osman.

Mereka bakal mengikuti Aktiviti Bimbingan KU1J@KPLB yang dikendalikan secara eksklusif oleh pihak Richworks International Sdn Bhd.

Menteri Pembangunan Luar Bandar, Datuk Seri Mahdzir Khalid berkata, usahawan-usahawan berkenaan datang daripada pelbagai agensi seperti MARA, RISDA dan FELCRA.

“Mereka sudah ada asas perniagaan bukan baharu niaga tetapi akan dbimbing dan diberi tunjuk ajar secara hibrid (fizikal/ maya) selama 12 bulan oleh pasukan Richworks bagi mencapai jualan tahunan sebanyak RM1 juta dalam tempoh 6 bulan sehingga 1 tahun.

“Dalam tempoh bimbingan ini, mereka akan didedahkan mengenai pengurusan pemasaran, pematuhan, operasi, kepimpinan, pembangunan perniagaan dan aktiviti pemantauan,” katanya pada sidang media pada Majlis Pelancaran Program Bimbingan Kelab Usahawan 1 Juta (KU1J@KPLB) di sini, semalam.

Ketika ini, terdapat lebih 64,000 usahawan desa di bawah KPLB yang menjalankan pelbagai jenis perniagaan, merangkumi empat sektor utama iaitu pembuatan, perkhidmatan, pertanian dan pelancongan desa.

Mahdzir ketika ditanya bagaimana membantu usahawan desa yang kurang mahir menggunakan internet bagi mempromosikan produk mereka, beliau menjelaskan menerusi aplikasi e-dagang yang dibangunkan khusus e-Desa dan e-Lokal mampu mengatasi isu ini.

“Kuasa internet, Tik Tok, Facebook live serta viral dalam dunia digital juga boleh mencetuskan suatu fenomena baharu keusahawanan.

“Selain itu, ekonomi digital gelombang baharu ini bukan sahaja mampu mewujudkan pelbagai peluang perniagaan dan pekerjaan, malahan dapat meningkatkan pendapatan rakyat secara menyeluruh, termasuklah usahawan-usahawan di luar bandar melalui jangkauan pemasaran yang lebih luas,” katanya.

Author

Tun Puteh Wanti

View all posts

View all posts


‘Dendam kesumat’, 15 individu ditahan babit kes bunuh, kerat rakan sekerja

SHAH ALAM: Polis menahan 15 warga asing dipercayai terlibat dalam kes bunuh seorang lelaki berusia 48 tahun yang mayatnya dikerat serta disimpan dalam bagasi sebelum dibuang dekat Kilometer 447, Lebuhraya Utara Selatan, di Rawang pada pertengahan Januari lalu.

Ketua Polis Selangor, Datuk Hussein Omar Khan berkata, suspek terdiri daripada warga Nepal (12 lelaki dan seorang wanita), Indonesia (seorang lelaki dan wanita) serta seorang lelaki warga Filipina.

Menurutnya, kesemua suspek itu berusia dalam lingkungan 24 hingga 54 tahun.

Tambah beliau, berdasarkan siasatan, enam daripada mereka berusia 24 hingga 30 tahun dipercayai terlibat dalam pembunuhan terbabit, bagaimanapun seorang daripada mereka masih bebas.

“Kita sudah menghantar kertas siasatan kepada pihak pendakwaan dan mendapat arahan tuduh dalam masa terdekat terhadap tiga lelaki termasuk yang masih bebas berusia,” katanya seperti dilapor Utusan hari ini.

Maklumnya lagi, siasatan mendapati kesemua suspek yang ditahan mempunyai motif pembunuhan mangsa bersifat ‘dendam peribadi’ memandangkan kesemua terlibat merupakan rakan sekerja sebagai pengawal keselamatan dekat sebuah pangsapuri di Sungai Buloh.

“Mangsa telah dibunuh dan dikerat di bilik stor tempatnya bekerja oleh rakan senegaranya.

“Suspek kemudiannya membawa bagasi berisi keratan anggota badan mangsa menggunakan motosikal sebelum membuangnya di tepi lebuh raya itu,” ujarnya.

Terdahulu, media tempatan melaporkan mayat seorang warga asing yang dikerat tujuh bahagian itu dipercayai meninggal dunia kira-kira 12 jam sebelum ditemukan di tepi lebuh raya berkenaan.

Author

Diyana Rahip

View all posts

View all posts


Ahmad Zahid berdarah biru Raden, pahlawan Pak Sagor

KATA  orang mengenali diri sendiri, mengetahui asal usul dan sejarah, barulah kita tahu dan faham apa tugas kita di muka bumi ini dan ke mana hala tuju kita berakhir.

Berasaskan kefahaman itulah, negara Barat mula mencipta teknologi sains memori genetik daripada DNA supaya manusia mampu mengimbas semula, atau menjejak asal usul mereka walaupun beratus atau beribu tahun lalu.

Jika diambil iktibar dari filem The Assasin’s Creed, kita berupaya menjadi luar biasa dan hebat jika mengenali siapa diri kita.

Mungkin ketika ini di dalam jasad ‘homo sapiens’, kita mengalami ‘amnesia’ atau lupa asal usul walhal beratus tahun lalu darah yang mengalir dalam jasad kita adalah daripada seorang Ratu, Raja, bangsawan, pahlawan, penulis, usahawan, perawat, bahkan penghibur.

Siapa sangka, selepas menjejak asal usul tokoh politik, Datuk Seri Ahmad Zahid Hamidi, timbul rasa kagum di dalam hati bagi sesiapa yang mendengar kisahnya.

Datuk Abd Hakim Hamidi, adik sedarah dagingnya tampil membetulkan fakta sejarah asal usul keturunan mereka iaitu daripada keturunan Raden Ongko Joyo yang lahir tahun 1280 di Santren, Jogyakarta, dikatakan sering menyilang pedang di belakang badannya tanda seorang pejuang.

“Kami adalah keturunan Raden berkenaan, berdarah biru di mana sepupu kami dari keturunan ketujuh iaitu Raden Angku Buwono ada istananya di Jogyakarta.

“Di istananya ada tergantung satu gambar moyang kami yang wajahnya 100 peratus mirip saya, dilukis beribu tahun lalu.

“Namun dahulu Belanda sudah hapuskan sistem Raja, tiada raja untuk kuasa rasmi tetapi masih diterima dalam masyarakat kawasan sana.

“Ibu bapa saya lahir di Tanah Melayu tetapi orang cakap mereka lahir di Ponorogo, kisah itu bohong, ada yang sengaja sunting video asal ketika temubual dengan Ahmad Zahid kerana itulah wujud percanggahan maklumat,” katanya kepada MEDIA VARIASI.

Beliau menceritakan sejarah bagaimana keluarganya boleh tiba di Tanah Melayu.

“Moyang lelaki sebelah ibu saya seorang pejuang yang berlawan hapuskan Belanda, moyang kami dikejar oleh Belanda, mereka lari dari Tanah Jawa ke Port Klang (Port Swettenham).

“Di sana moyang saya jadi buruh kasar dan kerana darah pejuang dia tidak senang apabila melihat penindasan, dia bergaduh dan lari ke Pasir Salak bertemu dengan anak Pak Sagor atau dikenali Datuk Sagor.

“Pak Sagor adalah pembesar Perak berkuasa di Kampung Gajah, pahlawan Melayu yang bunuh JWW Birch, penjajah British pada 1875 kemudiannya dia dihukum gantung pada 1877. Anak Pak Sagor dilantik sebagai penghulu di Pasir Salak, dia mahu mengalihkan satu busut kerana dikatakan ada puaka.

“Anak Pak Sagor mahu membina surau di atas tanah busut itu, jadi dia menawarkan barang siapa yang boleh mengalihkan busut berkenaan akan dikahwinkan dengan anaknya iaitu cucu Pak Sagor.

“Ibarat kisah sejarah pedang King Arthur dari England yang terbenam dalam sebuah batu, di mana sesiapa yang boleh mencabutnya daripada batu berkenaan maka dia adalah keturunan King Arthur.

“Begitulah moyang saya yang berdarah biru akhirnya mampu mengalihkan busut tadi, jadi dapatlah dia berkahwin dengan opah saya iaitu cucu kepada Pak Sagor.

“Opah saya orang Melayu Perak, apabila saya bertemu dengan opah, kena cakap bahasa Melayu, apabila bertemu belah ayah saya, saya guna bahasa Jawa.

“Opah saya dari keturunan Pak Sagor yang membunuh JWW Birch, sebab itu antara sumpahan keluarga kami tidak boleh makan ikan tapah dan makan pisang Raja Udang.

“Darah keluarga kami bangsawan dan pahlawan, pejuang dari keturunan Melayu Perak dan Jawa,” katanya.

Semasa membuka kisah ini, tiba-tiba Hakim mengalirkan air matanya, datang sebak di hatinya merasai semangat bangsawan Raden dan kepahlawanan Pak Sagor.

Tambah Hakim, moyangnya seorang yang tegas dalam cara hidup Islam ada kaitan dengan Wali Songo, anak-anaknya tidak dibenarkan kerja kerajaan sebaliknya kerja di madrasah.

“Asal usul nama bapa kami adalah Raden Daroji, tetapi ketika belajar di Madrasah Idrisiah Kuala Kangsar, beliau sering dipersendakan dan dihina kerana nama Jawa, oleh kerana guru menegur, nama itu ditukar kepada Hamidi.

“Mungkin di situ silapnya yang sepatutnya dibanggakan asal usul kerana Melayu ini wujud sebab bakti, dikenali sebab budi, bukan menyanjung yang sudah pergi tetapi mengangkat yang sedang berbudi, jika dibuka sejarah lama mampukah amanah dilaksana seperti namanya?

“Bukan kita menentukan masa, setiap perkara ada masanya, hanya Dia punca kuasa, hanya Dia yang menentukannya,” katanya lagi.

Justeru, menepati peribahasa Melayu, dari mana tumpahnya kuah, begitulah yang berlaku kepada Ahmad Zahid yang dibesarkan dalam suasana agama dan diasah untuk jadi pemimpin yang meletakkan agama di hadapan.

“Daripada kecil ciri kepimpinan Ahmad Zahid amat terserlah, dari darjah satu hingga darjah enam jadi ketua kelas, dilantik Presiden Perwakilan Pelajar Universiti Malaya, dia masuk Sekolah Agama Izuddin Shah di sini pun dia jadi ketua, sekelas Dato Abdul Murad Khalid, penolong gabenor yang dibuang Tun Dr Mahathir Mohamad.

“Dia masuk politik, jadi Ketua Pemuda Malaysia, jadi Ketua Bahagian Bagan Datuk, dipilih Presiden UMNO Malaysia dan juga Pengerusi Barisan Nasional (BN).

“Ahmad Zahid lahir sebagai pemimpin, cuma cabarannya besar kerana amanah dan tanggungjawabnya besar, fitnah menjadi senjata untuk jatuhkannya tetapi Allah tetap melindunginya dan dia masih bersama rakyat.

“Rintangannya mungkin kerana dia enggan mengulangi sejarah Raden, dia memilih untuk tidak lari sebaliknya berhadapan segala cabaran dan musuhnya.

“Dia tahu siapa pengkhianat, dia tahu siapa yang mahu jatuhkannya tetapi dia tidak sesekali menjadi pengkhianat parti dan rakyatnya, dia sanggup dihadapkan ke mahkamah di mana dipenuhi oleh orang-orang lantikan Tun Dr Mahathir.

“Demi menjaga ketuanan Melayu, dia sanggup bertahan menepis semua ancaman depan belakang, ketegasan dan ketahanan daya juangnya itu ciri penting seorang pemimpin yang juga Komando berjawatan Jeneral Politik,” katanya.

Tambah beliau, orang lupa pengasas UMNO, Datuk Onn Jaafar berasal dari Turki, Perdana Menteri pertama berasal dari Siam, PM kedua dari Bugis, PM ketiga dari Turki, PM keempat dari Malabari Karala, India, PM kelima dari campuran Cina ala camplang, PM keenam dari Bugis, PM ketujuh adalah PM keempat dari Malabari Karala, India, PM kelapan dan PM kesembilan campuran ala camplang.

“Jadi sewajarnya tiada isu pun keturunan mana yang layak jadi PM tetapi apakah keupayaan mereka untuk mentadbir, untuk menyelesaikan masalah negara, untuk menyatukan semua, digeruni oleh lawan, dihormati oleh kawan.

“Saya tidak nampak karektor seperti ini dari diri orang lain lain kecuali oleh abang yang berkongsi rahim dan membesar dengan saya, dia adalah Ahmad Zahid Hamidi,” katanya.

Author

Tun Puteh Wanti

View all posts

View all posts


JDT hampiri musim tanpa kalah

KUALA LUMPUR: Juara Liga Super 2022 Johor Darul Ta’zim (JDT) mengukuhkan rekod tanpa kalahnya kepada 21 perlawanan selepas menang bergaya 4-1 ke atas Kedah Darul Aman (KDA) FC di Stadium Sultan Ibrahim di Iskandar Puteri malam ini.

Beraksi di hadapan penyokong sendiri, skuad Harimau Selatan terlebih dahulu dikejutkan Sang Kenari hasil penyudah Wanja Ronald Ngah pada minit ke-45 sebelum JDT bangkit menyamakan kedudukan menerusi sepakan penalti Bergson Da Silva pada minit ke-50.

Gol kedua pasukan bimbingan Hector Bidoglio hadir pada minit ke-63 menerusi jaringan sepakan separa voli penyerang kebangsaan Muhammad Syafiq Ahmad dalam kotak penalti selepas menerima hantaran Mohd Afiq Fazail.

Muhammad Syafiq yang merupakan bekas pemain Kedah terus menguatkan cengkaman JDT dengan  gol ketiga pada minit ke-68, sebelum Bergson menambah derita pasukan pelawat dengan jaringan keduanya pada minit ke-89 sekali gus mencipta rekod baharu penjaring liga dengan mengumpul keseluruhan 27 gol.

Keputusan itu sekali gus meletakkan pasukan JDT hanya satu perlawanan lagi bagi mengulangi pencapaian musim 2016 iaitu menamatkan musim sebagai pasukan tidak dapat dikalahkan, setelah mengesahkan kejuaraan Liga Super buat kali kesembilan berturut-turut awal bulan ini.

Sementara itu, perebutan tempat kedua dan ketiga antara Sabah FC, Negeri Sembilan dan Terengganu FC bagi mengesahkan tempat ke Piala Konfederasi Bolasepak Asia (AFC) 2023 terus rancak dengan hanya berbaki satu perlawanan perlu ditempuhi selepas masing-masing melakar kemenangan.

Sabah berjaya mengutip tiga mata penuh selepas mengatasi Sri Pahang FC 2-1 di Stadium Darul Makmur, Kuantan.

Setelah separuh masa pertama berakhir tanpa jaringan, babak kedua bersambung dengan aksi lebih sengit dan mengujakan apabila ketiga-tiga gol hadir pada penghujung perlawanan yang menyaksikan Andres Steven Rodriguez menanduk masuk bola untuk gol pertama pasukan tuan rumah pada minit ke-85.

Skuad bimbingan Datuk Ong Kim Swee bangkit menyamakan kedudukan empat minit kemudian menerusi pemain pertahanan kebangsaan Dominic Tan pada minit ke-89 sebelum Park Tae-Su meledak gol kemenangan pada masa kecederaan permainan untuk mengesahkan kemenangan skuad Sang Badak.

Pada masa sama, selepas mencatat kemenangan ke atas KDA FC minggu lepas, Negeri Sembilan FC sekali lagi mengulangi kecemerlangan dengan menewaskan Melaka United FC 2-0 di Stadium Tuanku Abdul Rahman, Paroi sekali gus terus mencabar kedudukan kelompok tiga pasukan teratas.

Skuad Hobin Jang Hobin bermula garang sebaik perlawanan bermula dengan asakan bertali arus ke kubu pertahanan Melaka United sebelum berjaya memecahkan kebuntuan pada minit ke-34 hasil tandukan Ketua Pasukan Nasrullah Haniff Johan hasil satu sepakan sudut.

Pemain import Gustavo Almeida Dos Santos meletakkan Negeri Sembilan selesa mendahului 2-0 selepas meledak jaringan pada minit ke-86 dan kedudukan kekal sehingga wisel penamat dibunyikan.

Di Stadium Bolasepak Kuala Lumpur, Cheras, Terengganu FC (TFC) turut meraih tiga mata berharga selepas menundukkan Kuala Lumpur (KL) City FC 2-1 dengan jaringan Tchetche Kipre pada masa kecederaan babak pertama menjadi penentu kemenangan Skuad Penyu.

Terdahulu Manuel Ott meletakkan TFC di hadadapan pada minit ke-39 sebelum skuad bimbingan Mohd Nafuzi Mohd Zain selesa mendahului hasil penyudah Kipre, namun KL City FC berjaya mengurangkan defisit jaringan menerusi Romel Morales pada minit ke-64.

Dalam pada itu, jaringan tunggal Hein Htet Aung pada minit ke-71 memastikan Selangor FC meneruskan rentak kemenangan di bawah kendalian bekas Ketua Jurulatih Skuad Kebangsaan Tan Cheng Hoe dan naik ke kedudukan kelima selepas mengatasi cabaran Sarawak United FC 1-0 di Stadium Negeri, Kuching.

Petaling Jaya (PJ) City FC pula menewaskan pasukan tercorot Penang FC 2-0 di Stadium Majlis Bandaraya Petaling Jaya. – BERNAMA


Empat individu halang usir petani di Kanthan dibebaskan semula

CYBERJAYA: Empat individu yang ditahan kerana cuba menghalang pengusiran petani di Kanthan, di Tambun, Perak sudah pun dibebaskan pada Selasa malam.

Individu tersebut adalah Pengerusi PSM, Dr Michael Jeyakumar; ahli jawatankuasa PSM, R Karthiges; anggota Pemuda PSM Perak, P Kesavan’ dan seorang petani, Ho Pon Tien.

“Pembebasan itu dibuat setelah diambil keterangan di Ibu Pejabat Daerah (IPD), Ipoh, Perak,” tulis PSM menerusi hantaran di laman Facebook pada Selasa.

Sebelum ini, aktivis PSM, Chong Yee Shan mengalami kecederaan di mulut dan hidungnya selepas mendakwa ditolak oleh anggota Pejabat Tanah dan Galian (PTG) Perak berhampiran sebuah ladang di Kanthan, Tambun.

Ini selepas petani dan aktivis berkenaan cuba menghalang mereka yang datang ke lokasi dengan jentolak dan jengkaut untuk mengusir enam petani.

Aktivis PSM mengalami kecederaan selepas mendakwa ditolak oleh anggota PTG Perak selepas cuba menghalang 6 petani daripada diusir.

Baca berita penuh di portal Media Variasi.  https://t.co/dyoevtGAmF#usirpetani #aktivis #Perak #Malaysia pic.twitter.com/YBksMFwgMm

— Media Variasi (@mediavariasi_) October 25, 2023

Susulan itu, PSM menggesa Perdana Menteri, Anwar Ibrahim supaya campur tangan bagi menyelamatkan petani yang berdepan pengusiran paksa di kawasan parlimennya.

Sebelum ini, Timbalan Pengerusi PSM, S Arutchelvan dilapor berkata, seorang pegawai dari pejabat Perdana Menteri, Datuk Seri Anwar Ibrahim di Tambun yang berada di tapak itu cuba untuk mendapatkan lebih banyak masa dan menangguhkan pengusiran tersebut, namun tidak berjaya.

Kira-kira 200 petani dan pekebun terlibat dalam sektor berkenaan di Kanthan, yang dianggap sebagai satu-satunya kawasan pengeluaran sayur-sayuran terbesar di negeri ini.

Keenam-enam petani yang berdepan dengan pengusiran pada Selasa menerima notis bertarikh 13 Oktober, yang memaklumkan bahawa ladang mereka terletak di atas tanah milik Perbadanan Kemajuan Negeri Perak dan diarah mengosongkan tapak itu dalam tempoh seminggu.

Para petani bersetuju untuk mematuhi arahan itu namun memohon jasa kerajaan negeri agar menawarkan tanah alternatif, memandangkan mereka telah lama bekerja di ladang.

Author

Fazleen Safina Abd Jamil

View all posts

View all posts


Inisiatif RAHMAH kenangan termanis peninggalan Salahuddin

SELURUH negara diselubungi duka setelah terpaksa menerima takdir tentang kehilangan salah seorang pemimpin berjiwa rakyat baru-baru ini.

Ahad lalu, Datuk Seri Salahuddin Ayub meninggal dunia di Hospital Sultanah Bahiyah (HSB), Alor Setar, Kedah selepas ditidurkan selepas menjalani pembedahan akibat pendarahan otak.

Menteri Perdagangan Dalam Negeri dan Kos Sara Hidup itu meninggalkan isteri Datin Seri Fatimah Taha dan enam anak.

Pemergian Timbalan Presiden Parti Amanah Negara (Amanah) itu menyebabkan Parlimen Pulai dan DUN Simpang Jeram yang disandangnya kini kosong, manakala Pilihan Raya Kecil (PRK) perlu diadakan tidak lama lagi bagi mencari penggantinya.

Meskipun pernah berdepan dengan episod duka, Allahyarham tidak serik meneruskan perjuangan politik beliau apatah lagi demi kepentingan rakyat.

Sepanjang bersama PAS dari tahun 1983 hingga 2015, Salahuddin membantu partinya memenangi kerusi Parlimen Kubang Kerian pada 2004 dan 2008, serta pernah bertanding di Dewan Undangan Negeri (DUN) Benut pada 1999, namun, tewas di kerusi itu.

Kali terakhir beliau mewakili PAS dalam pilihan raya adalah pada 2013 ketika bertanding di DUN Nusajaya dan Parlimen Pulai, namun, tewas di kedua-dua kerusi tersebut.

Beliau kemudian muncul antara individu yang mengasaskan Amanah bagi menggantikan PAS dalam gabungan Pakatan Harapan (PH) pada 2015, sebelum dilantik sebagai Timbalan Presiden, jawatan yang disandangnya sehingga akhir hayatnya.

Namun, di antara jasa-jasa yang pernah disumbangkan, kenangan paling manis adalah ketika beliau dilantik sebagai Menteri Perdagangan Dalam Negeri dan Kos Sara Hidup.

Baru sahaja beberapa bulan menerima jawatan itu, Salahuddin sangat menitikberatkan tentang kehidupan rakyat terutama golongan B40.

Januari lalu, Salahuddin memperkenalkan pelbagai program RAHMAH termasuk Payung RAHMAH, Jualan RAHMAH dan Menu RAHMAH berharga RM5.

Menu RAHMAH dilihat mendapat sambutan luar biasa bukan sahaja rakyat, malah rangkaian restoran makanan segera terkemuka turut tampil menyahut seruan kerajaan bagi membantu mengurangkan kos sara hidup rakyat.

Ketika awal pengenalan Menu RAHMAH, Allahyarham berdepan dengan pelbagai kritikan, termasuk ada yang mendakwa menu tersebut tidak berkualiti selain mengundang penyakit serius.

Namun, Allahyarham tidak goyah dan tidak mudah ‘koyak’ dengan kecaman berkenaan, sebaliknya tampil dengan kenyataan berbeza.

Allahyarham berkata, meskipun Menu RAHMAH dijual dengan harga RM5, ia telah mencetuskan ‘gelombang’ orang ramai berkunjung ke premis berkaitan.

Memberi contoh Pasaraya Besar Mydin, katanya syarikat tersebut menerima kesan berganda daripada pelaksanaan Jualan Rahmah di premis mereka.

“Akhirnya kita dapat satu pendekatan baharu bahawa dengan cara mereka melakukan (jualan) Rahmah ini, mereka gelarkan ‘crowd puller’, maknanya boleh mengambil dan menggamit lebih ramai pelanggan ke pusat perniagaan mereka.

“Mydin sebagai contoh, banyak lot (premis) mereka ada Jualan Rahmah, jadi ‘multiply effect’ (kesan berganda) telah berlaku. Orang datang tak hanya makan menu RM5, tetapi pada masa sama akan membeli barang lain di tempat sama, menyebabkan situasi menang-menang itu berlaku.

“Alhamdulillah dengan Menu Rahmah RM5 sebenarnya adalah sesuatu yang besar maknanya kepada rakyat. Menu Rahmah itu adalah satu hidangan premium,” katanya.

Allahyarham juga pernah berkata, pihaknya tidak mahu menggunakan istilah ‘Menu B40’ kerana mahu hidangan itu dinikmati semua golongan.

Terdahulu, Perdana Menteri, Datuk Seri Anwar Ibrahim berkata, Konsep Payung Rahmah akan terus diperkukuh bagi menangani cabaran kos sara hidup.

Anwar berkata inisiatif itu akan menjadi pembakar semangat kepada Kerajaan Perpaduan untuk melakukan yang terbaik demi negara.

Author

Fazleen Safina Abd Jamil

View all posts

View all posts


Jutawan Inggeris, Sir Jim Ratcliffe mahu beli MU

Oleh: WAHYUDIN AL-BALINGI

JUTAWAN Inggeris, Sir Jim Ratcliffe menyatakan minatnya membeli Manchester United. Bos perniagaan kimia Ineos itu sedia berunding dengan keluarga Glazer.

Manchester United mengharungi permulaan terburuknya dalam tempoh 101 tahun setelah dibenam Brighton & Hove Albiona 1-2 di Old Trafford dan diratah 0-4 di kubu Brentford. Mereka kini terjunam di dasar Liga Perdana Inggeris (EPL), sejak dikendalikan era baru Erik ten Hag.

Penampilan buruk The Red Devils menerbitkan kecaman dan perasaan kurang senang penyokong setia yang meraih gelaran terbanyak EPL itu.

Sekelompok peminat The 1958 sudah mengajak penyokong lain untuk berdemo sebelum aksi menentang musuh tradisi, hujung minggu ini.

Mereka bertekad mengusir keluarga Glazer yang dinilai gagal memastikan United kekal bersaing, dan didakwa hanya mahu mengaut wang dari kelab.

Musim panas ini, United jelas berdepan kesukaran dan tampak gagal mendapatkan tonggak Barcelona, Frenkie de Jong yang menjadi buruan utama di bursa perpindahan. Sasaran pemain top adalah penyerang Ajax, Antony pun masih lagi samar.

Dalam beberapa musim terakhir, demo dan desakan supaya keluarga Glazer keluar dari Odl Trafford sudah berlaku. Bos Tesla, Elon Musk sempat meluahkan hasrat untuk membeli kelab, tapi semalam seperti diketahui hanya satu lawak jenaka.

Namun perkembangan terbaru ini dapat memberikan harapan buat peminat MU. Jim Ratcliffe kembali menyatakan minatnya untuk membeli kelab.

Ratcliffe, yang lahir di daerah Greater Manchester, merupakan sebagai penyokong The Red Devils. Lelaki berusia 69 tahun itu dikatakan miliki aset kekayaan senilai US$16.3 juta.

Malah, perniagaan miliknya, Ineos, juga menjalin kerjasama dengan pasukan Formula 1 Mercedes. Ratcliffe terdahulu turut mengajukan tawaran untuk membeli Chelsea dengan nilai US$4.25 juta pada bulan Mei tapi gagal.

Author

MEDIAVARIASI

View all posts

View all posts


Anggota polis ditempatkan di laluan utama banjir, pantau pergerakan, elak kecurian

BATU PAHAT: Polis Diraja Malaysia (PDRM) menempatkan anggotanya di laluan masuk utama ke kawasan dilanda banjir sekitar Johor bagi memastikan tiada pihak yang mengambil kesempatan melakukan jenayah curi apabila mangsa mengosongkan rumah mereka.

Ketua Polis Johor, Datuk Kamarul Zaman Mamat berkata, pihaknya menerima laporan berhubung tindakan mangsa banjir yang dipindahkan ke Pusat Pemindahan Sementara (PPS) pulang ke rumah dengan menggunakan bot kecil dan perahu untuk mengambil barang.

“Kita akan pastikan bahawa orang itu adalah penduduk kampung itu sendiri dan kita tidak mahu orang luar bawa barang yang ditinggalkan di rumah (mangsa banjir).

“Selain memantau keselamatan rumah mangsa yang berpindah, kita turut memastikan kenderaan yang diletakkan di tepi jalan tidak terkena banjir,” katanya.

Beliau berkata demikian selepas membuat tinjauan menggunakan bot di tiga kampung iaitu di Kampung Sekuang, Seri Bengkal dan Parit Yaani, Batu Pahat di sini, hari ini.

Bagaimanapun, setakat ini, Kamarul Zaman berkata, pihaknya tidak menerima laporan berhubung kehilangan atau kecurian yang dialami mangsa banjir.

Sebelum ini, Kamarul Zaman berkata, lebih 4,000 anggota polis dikerahkan bagi operasi banjir sekitar Johor dengan bantuan daripada Pasukan Gerakan Am dan agensi keselamatan lain.

Selain itu, beliau berkata, dua helikopter milik PDRM dan sebuah helikopter Jabatan Bomba dan Penyelamat Malaysia digunakan semasa operasi menyelamat mangsa banjir di Johor bagi mengeluarkan mangsa dan menghantar bekalan makanan ke kawasan pedalaman serta sukar dilalui menggunakan kenderaan.

Berhubung perkembangan banjir di Johor, Kamarul Zaman berkata mangsa yang dipindahkan ke PPS semakin menurun dan ini menunjukkan perkembangan yang positif.

Katanya, bilangan kampung yang terjejas akibat banjir di Johor yang dilaporkan melebihi 500 sebelum ini, telah berkurangan kepada kira-kira 300 kampung.

Beliau berkata setakat ini, 58 jalan masih ditutup dan orang ramai dinasihatkan agar tidak cuba meredah jalan yang dinaiki air kerana tidak mengetahui kedalaman dan arus air ketika itu, seperti kejadian menimpa seorang wanita yang ditemukan lemas di dalam keretanya di Mersing.

“Kita sudah meletakkan kon di laluan tersebut untuk mengelakkan orang menceroboh tetapi mungkin keadaan gelap, mangsa tidak nampak paras dan arus air,” katanya.

Dalam kejadian malam Isnin itu, seorang wanita berusia 23 tahun menjadi mangsa korban banjir kelima di Johor selepas ditemukan lemas dalam keretanya di Jalan Nitar Utama, Mersing, Johor.

Kereta jenis Perodua Myvi yang dipandu mangsa disyaki dihanyutkan arus deras sejak 6.45 pagi, hari yang sama. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Cabaran untuk dapatkan FYP bahan kempen di TikTok – Aizat Azam

KUALA LUMPUR: Parti politik seluruh negara bakal berdepan cabaran baharu iaitu untuk mendapatkan FYP (rekomendasi aplikasi) bagi setiap bahan kempen pada Pilihan Raya Umum Ke-15 (PRU15) yang bergantung kepada TikTok sebagai platform utama mereka.

EXCO Pemuda UMNO, Muhamad Nur Aizat Noor Azam memberitahu, FYP berkenaan penting bagi memastikan mesej kempen sampai kepada rakyat.

“Kira-kira 60 peratus rakyat bergantung kepada media sosial untuk mendapatkan informasi calon dan bahan kempen.

“Jika sebelum PRU14, kita tak ada Tiktok, kebergantungan pada Youtube tak banyak, kali ini Tiktok.

“Macam mana kaedah yang parti politik nak berkempen, menyampaikan informasi, nak dapatkan FYP itu satu cabaran baharu untuk semua parti politik,” katanya pada sidang media sesi ramah mesra bersama media di sini.

Tambahnya, media sosial memainkan peranan cukup besar pada kempen PRU15 berbanding beberapa siri pilihan raya mengikut tradisi biasa secara fizikal sebelum ini.

“Kalau kita tengok di media sosial, itulah bezanya PRU kali ini, selain daripada kempen fizikal, secara maya (media sosial) memainkan peranan cukup besar.

“Sebab kebergantungan pengundi sekarang untuk mengakses bahan kempen, akses calon dan sebarang informasi mengenai parti politik bertanding semuanya majoriti 60 peratus bergantung kepada atas maya.

“Ini cabaran baharu untuk semua parti politik termasuk Barisan Nasional (BN) bagi melakukan strategi untuk memenangi kempen di media sosial,” katanya.

Aizat yang juga Ketua Pemuda UMNO Bahagian Merbok itu turut mengakui ‘mood’ kempen pilihan raya sudah pun bermula secara tidak langsung, selepas pengumuman pembubaran Parlimen oleh Perdana Menteri, Datuk Seri Ismail Sabri Yaakob.

“Kalau hari ini ada bendera poster digantung kiri kanan jalan, itu bukan perkara pelik lagi.

“Semua parti politik juga sudah mula bekerja, kita di peringkat BN, di peringkat saya dah buka semua bilik gerakan, hari-hari ada pekerja parti.

“Maknanya hari ini kita tahu industri kreatif, kita tengok dunia berkembang,” katanya yang juga seorang peguam.

Author

Tun Puteh Wanti

View all posts

View all posts


Parlimen Rembau: Saya akan bincang secara tertutup, kata Khairy

KUALA LUMPUR: Ahli Parlimen Rembau Khairy Jamaluddin berkata beliau akan adakan perbincangan bersama Timbalan Presiden UMNO Datuk Seri Mohamad Hasan secara tertutup mengenai siapa yang akan bertanding kerusi itu pada Pilihan Raya Umum Ke-15  (PRU15).

Mohamad semalam dilaporkan berkata yang beliau memang mahu bertanding kerusi parlimen pada PRU15, tetapi masih belum buat keputusan kerusi mana yang akan ditandingi.

Beliau berkata sebagai Timbalan Presiden UMNO, memang ia bergantung kepadanya mengenai kerusi mana yang beliau akan bertanding, tetapi beliau tidak pernah bercakap untuk bertanding di kerusi mana, dan perkara itu bukanlah menjadi keutamaannya.

Mohamad yang lebih dikenali sebagai Tok Mat menambah, apa yang menjadi keutamaan parti pada masa ini ialah persediaan dan memperkuatkan jentera di seluruh bahagian sebelum membuat keputusan mengenai pengagihan kerusi dan calon.

Khairy sebelum ini dilaporkan sebagai berkata beliau telah diminta untuk mengosongkan kerusi itu oleh Mohamad yang mahu bertanding di kerusinya itu.

“Saya telah katakan apa yang saya mahu cakapkan. Saya tidak akan bincangkan perkara ini secara terbuka lagi,” katanya.

Khairy berkata demikian di Majlis Pelancaran Panduan Amalan Klinikal (CPG) Pengurusan Demensia (Edisi Ketiga) dan Pengurusan Schizophrenia (Edisi Kedua) di sebuah hotel di sini hari ini.

Beliau berkata apa yang beliau katakan sebelum ini adalah yang sebenarnya tetapi merasakan biarlah perkara itu diselesaikan secara tertutup. – BERNAMA


2 lagi Ahli Parlimen Bersatu sokong Anwar bakal dikenakan tindakan tegas

CYBERJAYA: Parti Pribumi Bersatu Malaysia (Bersatu) akan mengambil tindakan tegas terhadap dua lagi Ahli Parlimennya yang menyatakan sokongan kepada Perdana Menteri, Datuk Seri Anwar Ibrahim.

Presiden Bersatu, Tan Sri Muhyiddin Yassin menegaskan, tindakan kedua-dua Ahli Parlimen tersebut adalah bercanggah dengan pendirian parti.

“Ini adalah pelanggaran disiplin parti yang serius selain membelakangi mandat rakyat yang memilih mereka atas dasar keyakinan terhadap prinsip perjuangan Perikatan Nasional.

“Majlis Pimpinan Tertinggi Bersatu akan mengadakan mesyuarat tergempar malam ini (Khamis) untuk membincangkan perkembangan terbaharu ini.

“Saya mendapat maklumat bahawa terdapat gerakan terancang daripada parti lawan untuk melemahkan Bersatu dan Perikatan Nasional (PN) dengan menggunakan sogokan dan ugutan terhadap ahli-ahli Parlimen,” katanya dalam kenyataan pada Khamis.

Beliau yang juga Pengerusi PN berkata, Bersatu tidak akan tunduk terhadap pakatan jahat tersebut dan tindakan yang lebih tegas akan diambil.

“Saya menyeru ahli-ahli Bersatu supaya kekal tenang dan istiqamah mempertahankan prinsip perjuangan parti sementara kepimpinan tertinggi Bersatu menangani perkara ini,” katanya.

Pada 12 Oktober lalu, Ahli Parlimen Kuala Kangsar, Datuk Iskandar Dzulkarnain Abdul Khalid menyatakan sokongan kepada Anwar setelah meneliti rintihan berterusan pengundi dan menitikberatkan keperluan mendesak.

Tindakan itu diikuti Ahli Parlimen Labuan, Datuk Dr Suhaili Abdul Rahman sebelum menyaksikan Ahli Parlimen Gua Musang, Mohd Azizi Abu Naim turut berbuat demikian pada Selasa.

Terbaharu, Ahli Parlimen Jeli, Zahari Kechik mengisytiharkan sokongan terhadap Anwar pada Rabu.

Author

Fazleen Safina Abd Jamil

View all posts

View all posts


Rapatkan saf, satukan hati hadapi PRU15 – Mahdzir Khalid

KUALA NERANG: Kepimpinan UMNO di semua peringkat termasuk yang digugurkan daripada senarai calon Barisan Nasional (BN) diseru merapatkan saf sebagai satu pasukan untuk menghadapi Pilihan Raya Umum ke-15 (PRU15).

Naib Presiden UMNO, Datuk Seri Mahdzir Khalid berkata, adalah menjadi perkara biasa setiap kali pilihan raya akan terdapat nama baharu dan lama serta pemimpin lama yang dipilih dan tidak dipilih sebagai calon.

“Saya menyerulah kepada seluruh kepimpinan UMNO di semua peringkat di semua kawasan Parlimen agar dapat berada dalam saf kepimpinan UMNO untuk meneruskan pilihan raya PRU15 atas pasukan BN.

“Sebenarnya dia bukan saja UMNO, semua pun akan ada perkara yang sama (pimpinan yang digugurkan dari senarai calon), jadi kita kena cari jalan macam mana nak selesaikanlah,” katanya.

Beliau berkata demikian mepada media selepas merasmikan Program Pemantapan Sahsiah Diri di Dewan Tunku Putra di sini, hari ini.

Beliau mengulas tindakan sebilangan kepimpinan UMNO yang digugurkan dari senarai calon BN dan dijangka bertanding di atas tiket parti lain yang menyebabkan berlaku pertembungan dengan calon BN sendiri pada PRU15.

Mahdzir juga berharap pimpinan terbabit tidak terlalu memikirkan perkara-perkara yang boleh merosakkan atau menjejaskan BN itu sendiri di kemudian hari.

Pada majlis pengumuman calon BN kelmarin, empat menteri Kabinet Barisan Nasional (BN) di bawah pentadbiran Perdana Menteri, Datuk Seri Ismail Sabri Yaakob, digugurkan sebagai calon PRU15.

Mereka adalah Menteri Wilayah Persekutuan, Datuk Seri Dr Shahidan Kassim (Arau); Menteri Komunikasi dan Multimedia, Tan Sri Annuar Musa (Ketereh); Menteri Sains, Teknologi dan Inovasi, Datuk Seri Dr Adham Baba (Tenggara); dan Menteri Perpaduan Negara, Datuk Halimah Mohamed Sadique (Kota Tinggi).

Mengulas mengenai senarai calon keseluruhan yang ditampilkan BN kali ini, Mahdzir menyifatkannya sebagai seimbang.

“Yalah ada orang lama, ada pemimpin muda dan ada pemimpin lama tapi baru pertama kali bertanding dan ada juga wanita, jadi saya ingat ada walaupun tak memenuhi hasrat wanita ataupun 30 peratus tapi ada wanita yang dibawa untuk menjadi calon di merata negeri jugalah, sama ada di DUN atau Parlimen,” kata Mahdzir

Author

Tun Puteh Wanti

View all posts

View all posts


Elak salah faham, Jelajah Selangor Penyayang disambung lepas PRU15

SEPANG: Menteri Besar Selangor, Datuk Seri Amirudin Shari menyatakan program Jelajah Selangor Penyayang akan disambung selepas Pilihan Raya Umum ke-15 (PRU15) berakhir.

Beliau memaklumkan perkara tersebut dalam sidang media selepas Majlis Perasmian Jelajah Penyayang Daerah Sepang pada hari ini.

Menurut beliau, program yang telah dimulakan sejak Jun lalu itu akan diakhiri di daerah kesembilan yang akan berlangsung pada Disember nanti.

“Kita tak nak lakukan jelajah ini semasa musim PRU15 kerana mungkin akan mengundang pelbagai persepsi dan pelbagai pandangan terhadap program kerajaan negeri yang orang akan anggap sebagai kempen walau pun telah dirancangkan awal.

“Jadi, Jelajah Selangor Penyayang Daerah yang kesembilan akan berlangsung pada Disember nanti, selepas pembentangan belanjawan.

“Dan insyaAllah pada ketika itu pembentukan kerajaan persekutuan juga sudah selesai,” katanya.

Author

Faridah Amiratul

View all posts

View all posts


Polis Thailand kongsi maklumat ejen kosmetik wanita dengan polis Malaysia

BANGKOK: Polis Thailand berkata mereka telah berkongsi semua maklumat mengenai penculikan wanita Malaysia dari rumahnya di Tumpat, Kelantan pada 13 Sept, dengan rakan setugas mereka di Malaysia.

Namun, ketua polis Narathiwat, Pol Maj Jen Waesamae Salae, enggan mengulas mengenai maklumat yang dikongsinya dengan polis Malaysia.

“Kami bekerjasama dengan polis Malaysia… Mereka mempunyai semua maklumat,” katanya kepada Bernama.

Pada 13 Sept, ejen kosmetik itu diculik dari rumahnya di Kampung Semat Jai, Tumpat pada kira-kira 5.10 petang.

Empat suspek dalam sebuah kereta dipercayai menculik wanita bekenaan dan membawanya ke negara jiran melalui jeti haram di Tumpat.

Susulan kejadian itu, polis menahan tiga individu, termasuk suami wanita berkenaan, bagi membantu siasatan kes.

Pemangku Ketua Polis Kelantan Zaki Harun berkata berdasarkan siasatan, suami mangsa, ahli sindiket pengedaran dadah, dipercayai berselisih faham dengan anggota lain sindiket itu dan ia mungkin jadi punca kejadian itu. – BERNAMA


SPRM tahan pengurus sebuah Jabatan Kerajaan Persekutuan

KUALA TERENGGANU: Suruhanjaya Pencegahan Rasuah Malaysia (SPRM) menahan seorang pengurus jabatan Kerajaan Persekutuan di Terengganu yang disyaki menyalahgunakan jawatannya bagi mendapatkan suapan untuk dirinya sendiri melalui perolehan kerja pembaikan kenderaan jabatan sekitar tahun 2019 hingga 2022.

Menurut sumber, suspek lelaki berusia dalam lingkungan 40-an itu ditahan di pejabat SPRM Negeri Terengganu semasa hadir memberi keterangan hari ini.

Menurutnya, suspek akan dibawa ke Mahkamah Majistret Kuala Terengganu esok bagi tujuan permohonan reman.

Sementara itu, Pengarah SPRM Terengganu Hazrul Shazreen Abd Yazid ketika dihubungi mengesahkan tangkapan itu dan berkata kes disiasat di bawah Seksyen 23 (1) Akta SPRM 2009. – BERNAMA